Apsilankymas dirbtuvėse: senieji Vilniaus amatai

Viešoji įstaiga Vilniaus senamiesčio atnaujinimo agentūra

Ekskursijos po amatininkų dirbtuves tikslas – pristatyti Vilniaus miesto amatininkystės istoriją, sužinoti apie praeityje egzistavusius amatų cechus bei atrasti dabartines Vilniaus amatininkų dirbtuves (juvelyro ir gintaro apdirbimo). Veikloje dalyviai aptars istorinių amatų kultūrinę įvairovę ir palikimą, bus supažindinami su pačiais šių dienų sostinės amatininkais ir jų veiklomis. Moksleiviai bus kviečiami apmąstyti dėka ko senieji amatai išlaikė savo reikšmę šiandien. Pristatant nuo senųjų laikų vyravusius amatus bus plečiamas nematerialaus Vilniaus paveldo pažinimas. Praktinėje ekskursijos dalyje, amatininkų dirbtuvėse, dalyviai sužinos apie skirtingų laikotarpių mieste besidarbavusių meistrų naudotus įrankius, medžiagas, amato pagal regioną subtilumus, ugdysis estetinį skonį, gebėjimą vertinti kokybiškus ir kultūriškai vertingus daiktus pagal jų sukūrimo technikas, simbolius, medžiagiškumą. Amato meistrų pasakojimai ir praktinis susipažinimas su amatu plės pasaulėžiūrą apie Vilniaus tradicijų įvairovę. Bus bendraujama su kviestiniu docentu Vilniaus dailės akademijos Dizaino katedroje, juvelyru - Darijumi Gerliku. Dirbtuvėse (juvelyrikos mokykloje VILNENSIS bei Baltijos gintaro meno centre) mokiniams bus pristatyta gintaro susidarymo istorija, gintaro rūšys, paaiškinta apie gintaro gydomąsias savybes ir jo reikšmę kultūroje), dalyviai ne tik stebės amatų gamybinius procesus, bet ir patys išbandys amatą - galės dalyvauti kūrimo procese (pasimokysite šlifuoti ir poliruoti gintarą).


Paslaugos tikslas: ugdyti edukacinio užsiėmimo dalyvių kūrybinę vaizduotę ir meninę saviraišką. Susipažinti su Žemaičių kaimo muziejuje saugomais eksponatais. Pažinti ir pamėgti stiklą kaip kūrybos ir saviraiškos priemonę. Metodai: ekspozicijoje apžiūrimi ir profesionaliai komentuojami taikomosios dailės dirbiniai iš stiklo, krištolo, jų dekoravimo būdai. Diskusijos metu išgryninamos, palyginamos dekoravimo ir stiklo pritaikymo buityje galimybės dabar ir prieš 100 ar daugiau metų. Sužinomi ir praktiškai išbandomi šiuolaikiniai stiklo dekoravimo būdai. Kūryba pažįstama kaip individualių patirčių, jausmų perkėlimas į dailės kūrinį, ugdomos savistabos ir savianalizės galimybės. Ant stiklo sukūręs unikalų kūrinį edukacijos dalyvis pasiima sau.

Paslauga teikiama tik kultūros ar meno įstaigoje


Edukacija EBRU „Tarp tradicijų, kūrybos ir modernumo"

Ebru edukacija „Tarp kultūrų tradicijų, kūrybos ir modernumo" tai – menas, terapija, ugdymo metodas, bendravimo ir laisvalaikio praleidimo būdas, galimybė pažinti savo emocijas, atrasti savo kultūrinį identitetą ir pažinti kitų kraštų kultūros paveldą. Žinios apie kultūros patirčių įvairovę, bruožus ir vertybes suteiks įžvalgos ir padės suprasti tų tautų atstovus, leis suvokti save sociokultūrinėje erdvėje ir laisviau orientuotis supančiame pasaulyje. Edukacijos metu naudojamos medijos priemonės. Čia susipina menas - muzikos garsai, stiprinantys neatrastas emocijas ir kultūrų paveldo vizualizacija – padedanti praplėsti kultūrinį akiratį. O kūrybinis procesas, lydimas kritinio mąstymo, pažadina nepasitikėjimo, rūpesčių ir rutinos užspaustas kūrybines galias, suteikia naujų jėgų, įkvėpimo. Tapyba ant vandens ramina mintis, išlaisvina jausmus, skatina kūrybiškumą, gerina emocinę ir fizinę sveikatą, atpalaiduoja. Naudojamos nekenksmingos medžiagos, neįprastos priemonės, spalvų liejimas ant vandens, raštų, ornamentų formavimas tam skirtomis lazdelėmis, sukurto piešinio įamžinimas, perkeliant jį ant popieriaus lapo, audinio, keramikos, medžio bei kitų paviršių, tai - inovatyvūs kūrybos metodai, lavinantys vaizduotę, susitelkimą ir ugdantys pasitikėjimą savimi.


Jei prabiltų Klaipėdos senamiesčio skulptūros (o jų ten tiek daug!), išgirstume įdomių, netikėtų, paslaptingų, linksmų, liūdnų istorijų ir pasakojimų net iš Rytprūsių legendų knygos! Gidas, skulptūrų herojų lūpomis papasakos netikėčiausius nutikimus, kuriuos mena akmeniniai senamiesčio veikėjai. Sudarysime skulptūrų žemėlapį, eisime skulptūrų taku, visi kartu ieškosime meno kūrinių, o juos radę, įdėmiai apžiūrėsime, stengsimės įžvelgti net mažiausias skulptūros detales, nes ekskursijos pabaigoje pastabiausieji, teisingai atsakę į gido klausimus, bus apdovanoti. O jei pastebėsime, jog kažkuri skulptūra dar neturi legendos – sukursime ją patys ateities kartoms!


Senovinės puodininkystės ir šiuolaikinės keramikos edukacija vyr. kl.

Užsiėmimo "Senoji ir šiuolaikinė molio keramika vyr. kl." edukacijos metu dalyviams bus pristatomas keramikos formų, ir dekoro kitimas per istoriją bei keramikos technologinis ir kultūrinis virsmas per žmonijos pažangą. Mokiniai susipažins su senosios keramikos, atgamintos pagal eksperimentinę archeologiją, ir šiuolaikinės keramikos ekspozicija, kurios eksponatus bus galima liesti rankomis. Ugdytiniai bandys suvokti istorinius kultūrinius pokyčius ir juos logiškai pagrįsti, aptars eksponatų meninę vertę. Apžiūrės šiuolaikinę degimo krosnį, geležies amžiaus apžiedimo stovylus, viduramžių medines žiedimo stakles, molio minkituvą, glazūras, stebės kaip žiedžiamas puodas. Vaikai kurs norimą indą arba švilpuką ir dekoruos liaudiškais, norimais ornamentais. Pagal poreikį savo kūrinius dengs engobu - specialiais keramikos dažais. Sukurti gaminiai po edukacijos bus džiovinami, degami ir glazūruojami ir atiduodami ar išsiunčiami sutartu būdu.

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Edukacija „Lietuviškos tradicijos - per molio ir stiklo draugystę“

Molis - reikšminga priemonė, kūrybiniams, meniniams gebėjimams, estetikai ugdyti. Remiantis senovės kultūros patirtimi, kuriant tradicinius keraminius indus, svarbu išlaikyti tradicijas: formas, spalvas, ornamentus. Stengsimės tradicijas tęsti, tačiau edukacijos metu bus siekiama atskleisti kiekvieno mokinio kūrybingumą, jo gebėjimą interpretuoti savaip. Keramikos menas tapo įvairesnis, vis labiau įgydamas eksperimentinį pobūdį. Tapo įprasta keramikoje matyti netradiciškai naudojamas įvairias medžiagas. Pirmoje edukacijos dalyje, medijų priemonių pagalba, parodysime video filmuką, kuriame supažindinsime su senovės liaudies kurtais gaminiais, su dekoravimui naudotais raštais, ornamentais, simboliais, su keramikos dirbinio komponavimo principais. Pakalbėsime apie molį, iš kur jis atsiranda, jo savybes, supažindinsime su molio lipdymo įrankiais. Antroje praktinėje dalyje vaikai nusilipdys pasirinktos paskirties indelį (dubenėlį, ąsotėlį, puodelį...). Papuoš jį seniausiais dekoravimo būdais. O darbelį išgrąžins, netikėta dekoravimo priemone – gludintais stiklo gabaliukais, kurie degimo metu išsilydys ir padengs darbelį taip, lyg būtų dekoruota spalvota, ryškia glazūra. Šiai keramikos edukacijai tereikia vieno susitikimo. Po užsiėmimo, darbai bus išdžiovinami, išdegami ir grąžinami gamintojams. Savo pagamintą indą kiekvienas dalyvis galės pritaikyti praktiniam naudojimui.


„Duok penkis Geležiniam vilkui!” – tokiu šūkiu kviečiame 3 - 4 klasių moksleivius į edukacinį užsiėmimą ne bet kur, o į Gedimino pilies bokšto muziejų! Užsiėmimo metu susipažinsite su Gedimino pilies, Vilniaus ir,žinoma, Geležinio vilko istorija. Sužinosite, kada ir kodėl švenčiame Vilniaus gimtadienį. Išgirsite kas, kur ir kada pirmą kartą Vilnių paminėjo. Atlikinėdami įvairias kūrybines užduotis, susipažinsite, kokių tautų, kultūrų bei specialybių žmonės nuo seno kūrėsi Vilniuje ir Vilnių augino. O atliktas užduotėles užanspauduosite - vilko pėdos antspaudu! 2023 m. Vilnius švęs savo 700 metų sukaktį, tad kviečiame į edukacinį užsiėmimą, kurio metu, tikimės, sužinosite - kuo Vilnius buvo unikalus anais laikais bei kuo jis yra ypatingas šiandien! Edukacinis užsiėmimas atliepia “Vilnius 700” minėjimo sukaktį.


Edukacinis užsiėmimas „Prisijaukink molį“

Edukacijos "Prisijaukink molį" tikslas yra supažindinti su keramikos amatu ir Jotvingių kultūra Rudaminoje. Taip pat ugdyti dalyvių kūrybinius įgūdžius, skatinti jų saviraišką.
Edukacinis užsiėmimas "Prisijaukink molį" prasidės pasakojimu apie Rudaminos miestelį ir čia gyvenusius Jotvingius. Esant poreikiui aplankysime Rudaminos piliakalnį. Sužinosime kokius molinius daiktus rado archeologai ant Rudaminos piliakalnio. Tada keliausime į keramikos dirbtuves. Ten supažindinsime su keramikos amatu. Apžiūrėsime šiuolaikinę degimo krosnį,  glazūras, naudojamus įvairius įrankius, keramikos darbelių parodėlę.
Apžvelgsime keramikos raidą, susipažinsite su lietuvių liaudies lipdymo, dekoravimo tradicijomis, technikomis.  Įgautas teorines žinias pritaikysime praktiškai.  Užsiėmimo dalyviai galės praktiškai prisiliesti prie keramikos amato. Lipdymo temą pasiūlysime mes arba bendrai visi kartu pasirinksime. Kuriant keraminius gaminius, svarbu išlaikyti tradicijas: formas, spalvas, ornamentus. Stengsimės tradicijas tęsti, tačiau kiekvieno mokinio kūrybiškumas, jo supratimas, gebėjimas interpretuoti savaip, visada bus palaikomas.
Pagal poreikį edukacinio užsiėmimo dalyviai savo kūrinius dengs angoba - specialiais keramikos dažais. Sukurti gaminiai po edukacijos bus džiovinami, degami, glazūruojami ir išsiunčiami sutartu būdu.
Edukacijos metu skatinsime vaikų saviraišką, ugdysime savivertę. Taip pat padėsime pažinti kultūrą, tautinį meną. Bus ugdomas vaikų kūrybiškumas, mokoma savarankiškai reikšti idėjas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Edukacija supažindina su geriamo vandens savybėmis, jo ištekliais ir gavimo būdais, svarba visiems gyviems organizmams. Mokysimės apie skirtingus vandens valymo būdus, patys gaminsime vandens filtrus, kurie sukelia nuostabą ir šypsenas kai pavyksta išvalyti nešvarų vandenį. Aptarsime, kuo skiriasi natūraliu ir cheminiu būdu išvalytas vanduo.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Legenda byloja, kad malūnuose gyvena ne tik velniukai, bet ir pelytės, tad edukacinio užsiėmimo edukatorė pavirs pelyte ir pakvies vaikus kartu pažinti 200 metų senumo vandens malūną ir jame įsikūrusią akmenų karalystę. Pelytė su įvairiais palyginimais, žaidimais, legendomis pristatys muziejų. Kartu liesime, uostysime įvairius eksponatus, skaitysime žemėlapius ir ieškosime lobių didžiulėje muziejaus lauko ekspozicijos teritorijoje. Todėl bus veiklos ir mėgstantiems klausytis, ir matyti, ir paliesti, ir aktyviai pažinti pasaulį.


Edukacinė ekskursija „Pažink teatrą ir jo užkulisius“

Seniausias dabartinėje Lietuvos teritorijoje specifiškai teatrui statytas pastatas savyje slepia nemažai įdomių istorijų. Klaipėdos dramos teatras Dangės upės pakrantėje stovi jau kelis šimtmečius – jis išgyveno du pasaulinius karus, eilę istorinių politinių perversmų ir buvo nuolat kintančio miesto liudininku. Ta kaita neaplenkė ir jo paties: nuo pirmųjų dienų perstatytas, rekonstruotas, puoselėtas skirtingų tautybių meną mylinčių žmonių, šiandien – tai vienas įspūdingiausių teatro pastatų visoje Lietuvoje.
Edukacinėje ekskursijoje, kurią veda Klaipėdos dramos teatro vyriausioji administratorė, susipažinsite su šio teatro ir jo pastato istorija, išmoksite pamatyti fasade įsispaudusius laiko pėdsakus ir sužinosite, kaip istorija įsirašė jo interjere. Ekskursijos metu keliaujama per viešas ir įprastai žiūrovų nematomas teatro erdves.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Ekskursija „Kauno pilies istorijos mozaika“ vyksta ne vien vedėjui pasakojant pilies istoriją, bet ir įtraukiant dalyvius į diskusiją, pateikiant jiems klausimų, nereikalaujančių turėti tikslių istorinių žinių, bet leidžiančių rasti atsakymus mąstant logiškai ir analitiškai. Atpasakodamas istorinius įvykius ir istorinių asmenybių gyvenimus, edukatorius pateikia įvykusius faktus, o moksleiviai turi patys pasakyti savo nuomonę, kodėl tas įvykis susiklostė būtent taip arba kas nulėmė vienokius ar kitokius valdovų sprendimus, padariusius įtaką mūsų istorijai. Matydami ir prisiliesdami prie istorinių objektų, vaikai pajaučia istoriją, ir per tą savo patirtį gali ją suprasti bei vertinti platesniame kontekste.
Edukatorius turi patirties vesti užsiėmimus ir ekskursijas asmenims su protine negalia, asmenims turintiems autizmo spektro sutrikimų. Turime galimybę į šią ekskursiją pritaikyti asmenims su protine negalia - jos metu pateikiama mažiau informacijos, vartojamas paprastesnis žodynas. Užsakant užsiėmimą asmenų su specialiaisiais poreikiais grupei, prašome apie grupės specifiką informuoti iš užsakymo formoje.


Lietuvos gyventojų genocido ir rezistencijos tyrimo centras

Pabėgimas iš sovietinės pilkumos: jaunimo maištas (skirta 5–12 kl., trukmė 1 val.) Moksleiviai ir studentai buvo vieni aktyviausių pasipriešinimo okupacijai dalyvių. Nuslopinus ginkluotąjį partizaninį pasipriešinimą, pradėjo kurtis įvairios jaunimo pogrindinės organizacijos. XX amžiaus 7–9 dešimtmetyje radosi jaunimo judėjimai, kurie režimui priešinosi savita gyvenimo filosofija ir forma. Šio edukacinio užsiėmimo dalyviai susipažįsta, kokiais būdais jaunimas priešinosi sovietinei sistemai ir kaip valdžia siekė nuslopinti tokius judėjimus ir sunaikinti pogrindines organizacijas. Užsiėmimo pabaigoje atliekamos įvairios užduotys.


Lietuvos nacionalinė Martyno Mažvydo biblioteka

LEGO robotų iššūkis - vyks Lietuvos nacionalinėje Martyno Mažvydo bibliotekoje, joje esančiose dirbtuvėse PATS SAU. Tai labai įtraukianti ir mėgstama veikla, mūsų tikslas, pakviesti kuo daugiau moksleivių patirti ir išbandyti šį užsiėmimą. Pasiskirstę į grupes moksleiviai įveiks jiems iškeltas kūrybines užduotis naudodami LEGO Mindstorms robotikos rinkinius. Priklausomai nuo dalyvių amžiaus ir gebėjimų bus parinkti iššūkiai: sukonstruoti ir užprogramuoti robotą galintį įveikti parengtą kliūčių ruožą, įveikti labirintą, užkopti į sienelę, nustumti tam tikrą objektą. Dalyviai praplės savo kultūrinį akiratį, pagilins skaitmeninio raštingumo pagrindus ir smagiai praleis laiką.


Kūrybinės komiksų dirbtuvės su Viktorija Ežiuku

Edukacijos dalyviai drauge su dailininke, knygų iliustruotoja ir komiksų piešėja Viktorija Ežiuku trumpai susipažins su komiksais ir jų raiškos galimybėmis, panagrinės pavyzdžius, kas yra komiksas ir koks jis gali būti, kaip jie atrodo skirtingose pasaulio šalyse. Žaismingų vaizduotės išlaisvinimo pratimų pagalba kurs istorijas, tyrinės, kaip jas padaryti įdomias bei patrauklias. Kaip, naudojant kuo mažiau žodžių nupiešti istoriją? O gal įmanoma papasakoti istoriją visiškai be žodžių? Kokios detalės, kokia kompozicija padės ją papasakoti aiškiau? Kaip sukurti personažą, kuris geriausiai atskleis tai, ką jūs norite pasakyti? Panagrinėsime žmogaus emocijas, kaip jos atsispindi veide, laikysenoje, kaip tai pavaizduoti įtaigiai, vos keliomis linijomis perteikiant esmę. Pasitelkiant žaismingus vaizduotės išlaisvinimo pratimus mokinsimės atsipalaiduoti ir nebebijoti klysti, įgausime drąsos eksperimentuoti, pasitikėti savimi ir nupiešti pačią keisčiausią/įdomiausią savo komiksų knygelę!

Viktorija Ežiukas – dailininkė, knygų iliustruotoja, komiksų autorė. 2009 m. baigė Vilniaus dailės akademijos Klaipėdos skyriuje vizualinio dizaino magistrantūrą ir nuo to laiko aktyviai dalyvauja įvairiuose Lietuvos bei užsienio projektuose, tarptautiniuose komiksų festivaliuose, yra iliustravusi gausybę knygų ir leidinių, taip pat išleidusi kelias autorines komiksų knygeles. Dalyvauja įvairiuose menininkų projektuose ir dirbtuvėse, grupinėse parodose, dirbo dailės mokytoja Miško mokykloje, Klaipėdoje, o nuo 2008 m. surengė net 10 personalinių savo kūrinių parodų.


Marijampolės krašto ir Prezidento Kazio Griniaus muziejus

Edukacija "Atvirukas Marijampolei" susideda iš teorinės ir praktinės dalies. Teorinėje dalyje demonstruojamų skaidrių pagalba moksleiviai susipažins su svarbiausiais Marijampolės miesto istoriniais faktais ir žymiausiais  architektūriniais, gamtos ar dailės objektais  bei jų svarba ne tik Marijampolės gyventojams, bet ir Lietuvos istorijai.
Praktinėje dalyje kiekvienas moksleivis individualiai atsirinkęs jam gražiausių ir įdomiausių miesto objektų nuotraukas, susikurs koliažinį atviruką, kurį vėliau  dekoruos pateiktomis priemonėmis. Kitame atviruko lape galės užsidėti antspaudą su miesto simboliais. Sukurtą atviruką bus galima padovanoti savo artimiesiems, draugams ar pažįstamiems, gyvenantiems ne tik Marijampolėje, bet ir kituose Lietuvos miestuose ar užsienyje.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Kūrybinio rašymo dirbtuvės „Jei M. K. Čiurlionis būtų buvęs rašytojas?”

M. K. Čiurlionis, nors geriausiai žinomas kaip tapytojas ir kompozitorius, kūrė ir kitose medijose. Ne kiekvienas žino, kad jis fotografavo, rašė eilėraščius, o jo laiškai kartais nagrinėjami kaip literatūros kūriniai. Tad kyla klausimas: o kas, jeigu pagrindinė M. K. Čiurlionio kūrybos medija būtų buvusi literatūra? Kas, jei Čiurlionis būtų buvęs rašytojas?

Kartu su jaunuoliais bandysime transformuoti jo tapybos darbus į literatūros kūrinius ir pasmalsauti, kaip būtų atrodę jo literatūros šedevrai? Tam bus pasitelktos laiko patikrintos kūrybinio rašymo technikos, naudojamos tiek profesionalių rašytojų, tiek pradedančių kūrėjų.
Tai interaktyvios, įvairaus amžiaus (nuo 12 metų) jaunuoliams adaptyviai pritaikomos kūrybinio rašymo dirbtuvės, kviečiančios įkvėpimą naujiems kūriniams atrasti lietuvių klasikoje. Dirbtuves veda rašytojas Arminas Bartulis. Trukmė - 45 min. Vyresnio amžiaus (nuo 16 m.) ar meno krypties mokiniams rekomenduojama rinktis 90 min. trukmės dirbtuves.


Tikslas: susipažindinti su Mažajai Lietuvai būdingu gotikiniu šriftu spaudiniuose, jo kilme, istorija ir rašymo principais.
Uždaviniai:
susipažins su gotiška abėcėle;
gotiškas raides palygins su lotyniškomis ras skirtumų ir panašumų;
mąstymo žemėlapiuose ras skirtumų ir panašumų
sužinos, kokie spaudiniai buvo spausdinami gotišku šriftu Mažojoje Lietuvoje;
spalvins korteles su gotiškomis raidėmis;
skaitys tekstus gotišku šriftu;
rašys/apvedžios plunksnakočiu gotiškas raides.
Edukacija Gotiškas šriftas ,,Pažink gotišką raidę“
Skirta 1-12 klasių moksleiviams.
Trukmė 45 min.
Edukacija skirta skirta 1- 12 klasių moksleiviams. Unikali galimybė pamatyti I. Simonaitytės biblioteką ir joje esančias senas knygas spausdintas gotišku šriftu, sužinoti iš kur atkeliavo gotiškas šriftas. Rašytoja būdama maža dėl ligos negalėjo lankyti mokyklos, todėl mokėsi skaityti mamos padedama savarankiškai ir knygos iš kurių ji mokėsi skaityti buvo išspausdintos gotišku šriftu.
Mokiniai susipažins su gotiška abėcėle, pabandys perskaityti tekstus. Vyresnio amžiaus vaikai plunksnakočiu apvedžios gotiškas raides. Sužinos, kad ankščiau buvo rašoma plunksnakočiu mirkomu į rašalą, kokie laikraščiai Mažojoje Lietuvoje buvo spausdinami gotišku šriftu. Jaunesnio amžiaus vaikai nuspalvins kortelėse gotiškas raides iš jų sudėlios savo vardą, rašytojos vardą.  Edukacijos sudėtingumas pritaikomas prie mokinių amžiaus grupės.
Susipažįsta su skirtingomis tradicijomis, skatina jų išsaugojimą. Puoselėja prigimtinę kultūrą. Veiklos metu leidžia patirti teigiamas emocijas. Suteikiama naujų žinių, įgyjama naujų patirčių. Ugdomas pasitikėjimas savimi.


Viešoji įstaiga "MOKYKLŲ TOBULINIMO CENTRAS"

1-9 klasių mokinius kviečiame į valandą trunkančią kelionę po mitologijos pasaulį. Pirmoji kelionės dalis skirta unikalios edukacinė parodos „Būtybių tyrinėtojos kabinetas“ lankymui. Paroda kuria fikcinio personažo – Emilijos Gruodytės – naratyvą. Ji visą gyvenimą dirbo siekdama fiksuoti ir išsaugoti galimus mitinių būtybių egzistavimo įrodymus. Paslaptingos mokslininkės tyrinėjimų erdvėje pristatomos 9 lietuvių mitinės būtybės ir vienas tariamai iš Islandijos parsivežtas radinys. Ekspozicija kuriama į švarią erdvę perkeliant „gyvos“ kasdienės buities ir gamtos objektus, pasakojančius unikalias istorijas. Antroji dalis – dalyvavimas edukaciniuose užsiėmimuose, papildančiuose parodoje pristatomą medžiagą. Mitologijos ir tautosakos temų laukas – puiki terpė kelti klausimus apie praeities ir dabarties visuomenės skirtumus ir panašumus, mokslo, žinių keičiamą realybės suvokimą, emocinio intelekto lavinimo svarbą. Užduočių rinkiniai skirti trims skirtingoms amžiaus grupėms: 7–9 m., 10–13 m., 14+ m. Auditorijai siūloma atlikti užduotis jiems artima raiškos forma, pasitelkiant kasdienes technologijas, keliant klausimus ir lavinant kritinį mąstymą.

Vilniaus m. sav.; Šiaulių m. sav.; Klaipėdos m. sav.


Kviečiame pažinti kerintį parfumerijos meną ir išmokti sukurti asmeninių kvepalų formulę. Užsiėmimo metu degustuosime daugybę skirtingų eterinių aliejų - nuo prabangių gėlių aromatų iki citrusų ir prieskoninių kvapų. Pradedantys kvepalų kūrėjai turės galimybę išbandyti save kvapų pasaulyje ir sukurti savo unikalius kvepalus, kurie bus nuostabi dovana sau ar draugui. Kiekvienas užsiėmimo dalyvis pagamins natūralius aliejinius kvepalus iš natūralių esencijų, kuriuos supilsime į dailų buteliuką.


Pažinkime gintarą pojūčiais (nuotolinė paslauga)

Šio užsiėmimo pagrindinis tikslas – kiekvienam užsiėmimo dalyviui per asmeninę patyriminę veiklą perteikti svarbias gamtamokslines žinias. Gintaro atsiradimo ir formavimosi istorija pateikiama žemės raidos, klimato kaitos, augalijos ir gyvūnijos vystymosi fone. Užsiėmimas susideda iš trumpos teorinės ir plačios praktinės dalies. Teorinėje dalyje mokiniai supažindinami su gintaro formavimosi geologinėmis sąlygomis. Praktinėje dalyje gintaro savybės atskleidžiamos atliekant praktinius bandymus, jų metu remiamasi penkiais žmogaus pojūčiais – rega, lyta, klausa, uosle ir skoniu, ypač akcentuojama kiekvieno dalyvio payriminė veikla. Taip pat atliekami fizikos bandymai parodantys gintaro lyginamąjį svorį. Pateikiami gintaro panaudojimo liaudies medicinoje pavyzdžiai. Užsiėmimo dalyviai ne tik sužino kada, iš kur ir kaip atsirado gintaras, bet ir išmoksta jį atskirti nuo kitų gamtinių bei pramoninių medžiagų, bei gauna žinių apie gintaro gydomąsias savybes. Diskutuojama, kuo svarbus, ar nesvarbus gintaras šeimoje, kokios gintaro panaudojimo tradicijos išlikusios, ar lankomos gintaro dizaino parodos. Užsiėmimas lengvai pritaikomas tiek jaunesniems, tiek vyresniems moksleiviams. Šios edukacinės veiklos patyriminis pobūdis leidžia joje pilnavertiškai dalyvauti turintiems įvairias negalias.


Ši edukacinė programa yra skirta supažindinti su gintaro ir kitų fosilijų formavimusi. Užsiėmimo metu apžvelgiamas priešistorinis etapas nuo dinozaurų išnykimo (prieš 65 mln. metų), gintaro formavimosi (prieš 40-50 mln. metų) iki pat šių dienų. Tam, jog dalyviai geriau suvoktų inkliuzų unikalumą, juos lyginsime su kitomis iškastinėmis fosilijomis: trilobitais, amonitais ir belemnitais. Aptariant skirtingas fosilijų susiformavimo ir išnykimo teorijas, ugdomas dalyvių kritinis mąstymas. Liesdami ir uostydami skirtingų spalvų, formų, įvairiems laikotarpiams ir vietovėms būdingus gintarinius eksponatus, moksleiviai suvoks šių organinės kilmės mineralų išskirtinumą, supras, kodėl būtent Baltijos gintaras yra vienas iš labiausiai vertinamų pasaulyje. Pasakojimo metu rodomos skaidrės padės atskleisti šių akmenų unikalumą ir grožį šitaip ugdant tautinį pasididžiavimą gimtosios šalies gamtiniu paveldu. Dalyviai tyrinės šio, dar kitaip vadinamo „Šiaurės aukso“ savybes, edukacijos metu bus atliekami eksperimentai su gintaro gabaliukais ir dulkėmis. Moksleiviai mokysis atskirti tikrąjį Baltijos gintarą nuo klastotės. Kūrybinė edukacijos dalis ? draugystės apyrankės gaminimas, iš taip vadinamojo „gydomojo“ gintaro, kuris yra ne tik puiki puošmena, bet ir nuo seno naudojamas kaip natūralus repelentas, skirtas apsisaugoti nuo uodų. Šios programos tikslas – sudominti moksleivius gamtos mokslais, žadinti ir ugdyti tautinę kultūrinę savimonę.


Dramos ir objektų spektaklis vaikams „O Viešpatie, Vilnius!” (Nuotolinė paslauga)

Rūsys – šauni vieta, bandantiems slapstytis nuo gyvenimo. Jame, Mažojoje „Lėlės“ teatro scenoje, ir susitinka pora kiek „kuoktelėjusių“ pelėnų bei virtualaus pasaulio valdovas – skaudžiai su mama susipykęs berniukas. Tai istorija apie tiesos paieškas ir būtinybę kalbėtis, apie tai, kad problemos tampa išsprendžiamos jas išsakius ir nuo jų nebėgant. O šalia vienatvės, šeimos, draugystės bei tarpusavio supratimo laukia dar viena pasakojimo linija – puikiausio pasaulyje miesto, Vilniaus! Pelėnų, pratūnojusių savąjį gyvenimą rūsyje, dėka susipažinsime su šio krašto legendomis ir pasakojimais bei susiremsime su tokiomis paslaptingomis Vilniaus būtybėmis kaip kad magų magas Tvardauskas ir Vilniaus Baziliskas... „O Viešpatie, Vilnius!“ – tai aktoriaus ir režisieriaus Ainio Storpirščio debiutas „Lėlės“ teatro scenoje. Taip pat tai ir pirmasis meninko, kaip dramaturgijos autoriaus, bandymas. „Norėčiau, kad po šio spektaklio išėję vaikai klausinėtų tėvų apie Vilnių. Ir kad šis spektaklis jiems būtų kaip impulsas praleisti laiką kartu, kalbėtis.“ – teigia jis.


Scenarijaus autorė ir režisierė - Danutė Cikanaitė. Kompozitorius - Aras Žvirblys. "Kalėdos kvepiančios cinamonu" - tai pasakojimas apie apie ką tik iškeptą, gražų, kvepiantį cinamonu ir labai savimi besididžiuojantį Kalėdinį Meduolį, kuris keliauja į Meduolių miestą dalyvauti šauniausio meduolio konkurse. Pakeliui jis susitinka Kaitrą, kuri norėdama susigrąžinti vasarą, pavogė stebuklingą Kalėdų Senelio lazdą. Mūsų herojai išgirdę pranešimą per radiją, kad Kalėdų Senelis ketina tam, kas suras ir grąžins lazdą, išpildyti patį didžiausią norą, susigrumia. Ar Kalėdų Senelis atgaus savo lazdą? Ar Kalėdinis meduolis laimės šauniausio meduolio konkurse? Ar Kaitra pavers žiemą vasara? O gal visi kartu suprasim, kad geri poelgiai sušildo labiau nei kaitri saulė, o Kalėdos kvepia ne tik cinamonu, bet ir gerumu? Viso renginio metu vaikai aktyviai dalyvauja, šoka, žaidžia kartu su Kalėdų Seneliu ir kitais personažais.


Kartą senojoje Klaipėdoje… (Nuotolinė paslauga)

Prekeiviai iš tolimųjų kraštų ir artimiausių kaimų atkeliaudavo į senosios Klaipėdos turgų laivais ir vežimais, sklidinais nuostabiausių daiktų. Bet vieną dieną turguje prasidėjo keisti įvykiai… Prano Domšaičio galerijos edukacinis užsiėmimas „Kartą senojoje Klaipėdoje“ iš ciklo „Pasakos muziejuje. Kas muziejuje gyvena?“ kviečia ne tik pamatyti pasaką, sukurtą pagal galerijos taikomosios dekoratyvinės dailės parodos eksponatus, bet ir patiems tapti nuotaikingų senojo turgaus istorijų dalyviais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Edukacija „Tinklų atakos kurios liko įrašytos istorijoje“ nuotolinė

Edukacija pasakos apie įvykius prasidėjusius 1980 metais - apie įsilaužimus į kompiuterinius tinklus tarptautinėje arenoje. Šiuolaikiniam jaunam žmogui nesuvokiamoje tuometinėje, visų šalių griežtų ribų epochoje, vyko pirmieji internetiniai nusižengimai. Kokie jie buvo ir kas juos vykdė, kad jie liko įrašyti į istoriją? Pasakojimas siekia pirmus interneto atsiradimo laikus, kai dar nebuvo viešai prieinama prieiga kiekvienam. Universitetų bibliotekų tinklai tapo pirmųjų įsilaužėlių bandomoji terpė. Šiuolaikinėje tarpkultūrinėje eroje, kai viskas žaibiškai pasiekiama ranka, turėjo ir savo "akmens amžių". Ši edukacija skirta 9 -12 klasių moksleiviams, joje bus apžvelgiamos pirmosios kibernetinio saugumo spragų istorijos. Edukacijos metu moksleiviai išgirs pasakojimą apie pačius pirmuosius kompiuterinius įsilaužimus, kurie liko įrašyti istorijoje. Dalyviai išbandys savo jėgas programuojant tinklalapį, pasitelkiant šiuolaikinio vizualinio meno įrankius- spalvas, figūras, nuotraukas. Sukurs savo kūrybinį projektą, kelionės istoriją po pasaulį.


Teatralizuota literatūros pamoka „Žinomi tekstai / nauji kontekstai“ (5-8 klasėms). (Nuotolinė paslauga)

Edukacinė programa „Žinomi tekstai / nauji kontekstai“ 5–8 klasėms siūlo netradicinę pamoką teatre. Jos metu moksleiviams parodomas 45 minučių teatralizuotas programinio literatūros kūrinio skaitymo įrašas ir pasiūloma diskusija iš anksto su mokytoju aptarta tema. Šiuo metu siūloma pasirinkti vieną iš parengtų teatralizuotų skaitymų: 1) K. Di Kamilo (K. DiCamillo) „Nepaprasta Edvardo Tiuleino kelionė“. Rekomenduojamas kūrinys 5-6 klasėms analizuojant temą apie vaizduotės galią. 2) Dž. Kriusas (J. Krüss) „Timas Taleris, arba Parduotas juokas“. Kūrinys, įtrauktas į 7-8 klasėje nagrinėjamų per pamokas kūrinių sąrašą analizuojant temą apie juoko prasmę. 3) J. Mekas „Laiškai iš Niekur“. Kūrinys, įtrauktas į 7-8 klasėje nagrinėjamų per pamokas kūrinių sąrašą, analizuojant temą apie atveriančias akiračius keliones. Plačiau susipažįstama su J. Meko asmenybe. Renginio partneris – Jono Meko vizualiųjų menų centras. 4) M. Šalčius „Svečiuose pas keturiasdešimt tautų“. Kūrinys, įtrauktas į 7-8 klasėje nagrinėjamų per pamokas kūrinių sąrašą analizuojant temą apie atveriančias akiračius keliones. Gilinant lyginamuosius įgūdžius, gretas M. Šalčiaus teksto, pateikiamos ištraukos iš kito keliautojo – Antano Poškos kelionių knygos „Nuo Baltijos iki Bengalijos: aštuonerių metų kelionė po Europą, Afriką ir Aziją“. Po peržiūros vyksta diskusija, kurioje dalyvauja kūrėjai, mokytojai, moksleiviai ir diskusijos moderatorius – artimai su medžiaga/tema/ problematika susijęs specialistas.


Šešėlis – reiškinys, su kuriuo susiduriame kasdien. Tačiau ne kasdien jį bandome prisijaukinti. Edukacijos metu mokiniai galės įsisiausti į šešėlių pasaulį – susipažinti su šešėlių teatru, jo pagrindiniais akcentais ir atributais. Taip pat jie sužinos keletą būdų, kaip pasidaryti šešėlių teatro sceną, lėles ir figūrėles bei kitus rekvizitus. Pasitelkę paprastas priemones mokiniai galės sukurti individualias šešėlių teatro lėles. Pasigaminę lėles mokiniai taps šešėlių teatro aktoriais – pagal parengtą scenarijų vaidins šešėlių spektaklyje!


Juokai ar nuodai? Antisemitizmas karikatūrose (Joke or poison? Anti-Semitism in caricatures)

Užsiėmimas gali vykti anglų, vokiečių, rusų kalbomis.
Šioje edukacijoje mokiniai užsiima kritine veikla, kad suprastų stereotipus ir išankstines nuostatas. Interaktyviame įžanginiame žaidime jie aptaria šališkumą, apibrėžia pagrindinius terminus ir analizuoja antisemitines karikatūras, įtraukdami jas į istorinę laiko juostą. Grupės pristatymai skatina  diskusiją. Seminaras baigiamas aptarimu, kuriame padedama aptikti stereotipus savo bendruomenėse. Šiuo seminaru siekiama ugdyti kritinį mąstymą, bendravimo įgūdžius ir kultūrinį sąmoningumą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Edukacinio užsiėmimo metu bitininkas papasakos apie vieną iš seniausių amatų – bitininkystę. Parodys medaus kopinėjimui naudojamus įrankius, supažindins su unikaliu bičių gyvenimu, jų rūšimis ir atskleis, kaip keitėsi bitininkystė bėgant laikui. Sužinosite, kaip užsikurti dūminę, kaip iš bičių vaško nusilieti arba susisukti iš vaško plokštelių žvakutę. Taip pat mielai visus pakviesime prisiliesti prie saldžios bitininkavimo pusės, o paragavę įvairių bičių gaminamų produktų, išmoksite juos atskirti vienus nuo kitų. Su Bičių Motinėle pašoksite ir pažaisite, o Bitė Darbininkė pamokys, kaip pačių rankomis sukurti mažą stebuklą.


Lietuvių liaudies šokiai – lietuvių tautos meninės kūrybos dalis, tradicinės choreografijos palikimas, kurį sudaro gausybė įvairių šokių ir ratelių ne tik įvairioms kalendorinėms šventėms, bet ir apeigoms, žaidimams, darbui. Daugelis jų paplitę Lietuvoje, tačiau kai kurie šokiai paplitę tik tam tikruose etnografiniuose regionuose. Žagarė ne išimtis! Programos metu mokiniai sužinos apie visoje Lietuvoje paplitusius senuosius lietuvių liaudies šokius, unikalias ir savitas Žagarės krašto šokio tradicijas, mokysis juos šokti, dalyvaus savotiškoje „Folk Diskotekoje“! O svarbiausia - turės galimybę suprasti, kad tai yra įdomu, patrauklu ir smagu! Programą sudaro: Pasakojimas ir video apie senuosius lietuvių liaudies šokius; Senųjų lietuvių liaudies šokių mokymasis praktiškai / folk diskoteka; Refleksija po praktinių užsiėmimų.


Viešojo kalbėjimo ir scenos baimės valdymo paskaita/dirbtuvės

Tai paskaita su praktinėmis užduotimis, kurią vedą teatro aktorius Irmantas Pilis. Užsiėmimo metu suteikiamos teorinės žinios kaip drąsiai jaustis prieš dideles žmonių auditorijas, kaip gerinti savo viešojo kalbėjimo ir dialogo įgūdžius. Teorija papildoma praktinėmis, improvizacinėmis teatro užduotimis ir pratimais.


Šiaulių apskrities Povilo Višinskio viešoji biblioteka

Moksleiviams pristatomi ekslibrisai – knygos ženklai, ir jų atsiradimo istorija, papasakojama apie tarptautinius šiems ženklas keliamus reikalavimus. Vėliau moksleiviai supažindinami su monotipija –spaudos technologija, kurią taikant yra sukuriamas tik vienas atspaudas. Ši kūrybos forma yra lengvai įvaldoma bet kurio amžiaus kūrėjui ir suteikia daug galimybių eksperimentuoti. Tuo dalyviai įsitikina kurdami savo unikalų knygos ženklą – ekslibrisą.


Orientacinis žaidimas Lazdijuose „Briedžių takais“

Senovėje svarbūs miesto dokumentai buvo saugomi skrynioje su trimis užraktais. Trys raktai pavaizduoti ir 2018 m. prie savivaldybės pastatytoje, įspūdingoje apie 6 tonas sveriančioje skulptūroje. Išsiaiškinkite, kas turėjo raktus ir galėjo atrakinti miesto skrynią.

Legenda byloja, kad šiuo keliu kunigaikštis Žygimantas Augustas pėsčias lydėjo savo mirusios žmonos Barboros Radvilaitės kūną iš Varšuvos į Vilnių. Kaip vadinosi senasis Kapčiamiesčio – Leipalingio kelio atkarpos grindinys.

Tai tik keletas užuominų iš daugybės užduočių, kurias jums reikės išsiaiškinti. Reikės aplankyti vietas, kurių galbūt anksčiau dar nematėte! Tegul miesto gatvės, pastatai, jų užeigos ir skersgatviai prabyla! :)

Jums nebūtina įminti visų mįslių ir užduočių, bet negi pusiaukelėje pasiduosite. Laimės ta komanda, kuri surinks daugiausia taškų ir kuri greičiausia atvyks į finišo vietą!

Interaktyvios programėlės pagalba, turėsite 90 minučių neišdildomiems įspūdžiams ir nuotykiams.

Paslaugos vykdymo vieta: prie Kultūros centro, Vilniaus g. 6, Lazdijai. Galimas ir kitas adresas Lazdijuose, susitarus.

Esant galimybei ir iš anksto susitarus, žaidimas gali būti vedamas gyvai, atvykus į vietą.
Esant poreikiui, paslaugą galime suteikti ir kitu metu, susisiekite: info@isbandyktai.lt arba +370 699 98947


Šešėlių teatras „Kokius padavimus apie Druskininkus kužda šešėliai?“

Šio edukacinio užsiėmimo metu daug sužinosite apie Druskininkuose veikusį teatrą, labai senas pasaulyje tradicijas turintį „Šešėlių teatrą“ bei jo ypatingą galią paveikti žmonių sielas.
Labai vaizdingas ir gilų įspūdį paliekantis „Šešėlių teatras“ savyje derina galimybę vaidinti balsu, jausti muzikos ritmą, valdyti lėlę ir taip perteikti įvairias istorijas bei patirti terapinį jo poveikį. Emocinį įspūdį sustiprins pasirinktas vienas iš trijų trumpų vaidinimų: „Legenda apie Švendubrės akmenį“, „Padavimas apie Grožio šaltinį“ arba „Legenda apie Nemuno sūriuosius šaltinius“.
Praktinėje edukacinio užsiėmimo dalyje patys gaminsite judančias šešėlių lėlytes, kursite istorijas. Suvaidinsite ir mini spektaklį.
Tikslas – žaismingai ir patraukliai supažindinti su Druskininkų ir jų apylinkių istorija per padavimus.
Uždaviniai:
supažindinti su padavimais ir su „Šešėlių teatro“ galimybėmis bei Druskininkuose buvusio teatro istorija;
pademonstruoti judančių šešėlių spektaklį;
ugdyti bendrąsias kompetencijas.


Edukacinė paskaita „Renesanso epochos ženklai Lietuvoje“ (nuotolinė paslauga)

Nuotolinė edukacinė paskaita bus transliuojama gyvai, pasitelkiant Power Point formatu pristatomą medžiagą, lydimą edukatoriaus gyvo bendravimo. Transliacijos vedamos ZOOM platformos pagalba. Paskaitos metu nagrinėsime, kaip renesanso epocha pasiekė tiesiogiai Lietuvą iš Italijos, kaip ji reiškėsi LDK dvaruose ir miestuose, kokios kultūrinės, administracinės, agrarinės reformos buvo pradėtos įgyvendinti tuometinėje Lietuvos teritorijoje. Kokios mados vyravo renesanso architektūroje, dvarų kultūroje, didikų rūbų ir valgių įvairovėje. Sužinosime, kaip renesanso epochos Lietuvos valdovai įtakojo kultūrinį bei diplomatinį gyvenimą, kaip tuometiniai Valdovų rūmų turtai niekuo nenusileido Vakarų Europos karalių dvarams. Stebėsime kaip per šimtmečius keitėsi šio laikotarpio objektų svarba vietiniams gyventojams bei esamai valdžiai. Edukacijos pagalba moksleiviams suteikiama galimybė giliau pažinti Lietuvos sostinės materialines ir nematerialines vertybes, skatinama pagarba ir domėjimasis ne tik istorija, bet ir kultūra, paveldu ir jo tausojimu.


Etninės kultūros edukacinių programų ciklas „Lietuvių kalendorinės šventės“

Panevėžio rajono Ėriškių kultūros centras

Edukacinių programų ciklas „Lietuvių kalendorinės šventės“ vyks Panevėžio rajono Ėriškių kultūros centro padalinyje Tradicinių amatų centre Upytės kaime. Iš molio ir šiaudų pastatytas namas, dengtas nendriniu stogu, atkartoja senybinę aukštaitišką gryčią. Edukacinės programos turinys susideda iš papročių pažinimo bei praktinio užsiėmimo. Programų praktinis užsiėmimas skirtas tradiciniams amatams. Ciklą sudaro šios programos Edukacinė programa „Girios paukšteliai ramina širdelę“. Veikla skirta Vėlinių laikui. Vėlinių prasmė ir papročiai. Raudų klausymas. Našlaitėlių dainų mokymai. Praktinis užsiėmimas – žvakių liejimo amatas. Edukacinė programa „Šiaudo šviesa“ Veikla skirta Kalėdų laikotarpiui. Kalėdų šventės papročiai, Kalėdų pramogos. Namų puošyba Kalėdų šventei. Liaudies tautosakos lobynai: pasakos, sakmės, mįslės, patarlės, priežodžiai. Kūčių, Kalėdų vaišės. Praktinis užsiėmimas – sodų iš šiaudo vėrimas. Edukacinė programa „Užgavėnės Aukštaitijoje“ Žiemos pabaigos šventė ir jų apeigos siekia pirmykštės žemdirbystės laikus, o kiekvienas švenčių papročių ir apeigų elementas turi gilią simbolinę bei maginę prasmę. Programoje: Užgavėnių tradicijos, papročiai, persirengėlių išdaigos, atliekamų veiksmų prasmė. Praktinis užsiėmimas - kaukių gamyba. Edukacinė programa „Žemės kalba margučių raštuose“. Margučių raštų ornamentika ne mažiau reikšminga . nei kitų liaudies dailės dirbinių raštai. Raštai yra iš senojo baltų ornamento, sutinkamo ant keramikos dirbinių, papuošalų, namų apyvokos rykų ir darbo įrankių puošyboje, tekstilėje. Programos metu aiškinsimės raštų simboliką, kiaušinių marginimo būdus, gilinsimės į Šv. Velykų papročius ir tradicijas. Marginsime kiaušinius vašku.


Šešėlių istorijos: teatras mažiesiems kūrėjams

Klaipėdos miesto savivaldybės Imanuelio Kanto viešoji biblioteka

Šios edukacijos metu 1-4 klasių mokiniai kviečiami į magišką šešėlių teatro pasaulį, kuriame jie taps kūrėjais ir aktoriais. Užsiėmimų metu vaikai sužinos apie šešėlių teatro istoriją ir technikas, kurs savo šešėlių figūras ir vaidins sukurtus scenarijus.  Edukacija skatina vaikų kritinį mąstymą, kūrybiškumą, kultūrinį sąmoningumą bei komunikavimo įgūdžius. Per žaidimus ir praktinius užsiėmimus vaikai mokosi bendradarbiauti, pažinti emocijų raišką ir stiprinti socialinius bei pažintinius gebėjimus. Tai unikali galimybė vaikams atrasti naujus saviraiškos būdus ir mėgautis kūrybos procesu draugiškoje aplinkoje. Laukiame grupių Kalnupės bibliotekoje su vaikų centru „Ruoniukas“.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Pirmoji užsiėmimo dalis vyksta archeologijos ekspozicijoje, kurioje sukurtos puikios galimybės analizuoti piliakalnių tinklą Žemaitijoje, pamatyti unikalius eksponatus – archeologinius radinius. Dalyviai susipažįsta su archeologijos kompleksų (gyvenvietės, piliakalnio arba kapinyno): Medvėgalio, Šatrijos, Paplienijos, Gandingos - archeologiniais radiniais. Klausimų - atsakymų ir diskusijos metodu akcentuojama piliakalnių reikšmė ir unikalumas. Diskutuojama apie darbo įrankius, papuošalus ir ginklus. Ypatingas ir retas radinys senovės gyvenvietėse, darbo įrankis – molinis arba akmeninis verpstukas. Antroje, praktinėje užsiėmimo dalyje, kuri vyksta edukacijų klasėje, dalyviai pasigamina iš molio verpstuko smagratį ir jį ornamentuoja baltiškų ženklų motyvais. Užsiėmimo tikslas - per Žemaitijos piliakalnių tinklo ir radinių pažinimą padėti mokiniams pažinti savo krašto išskirtinumą, gyvenimo įgūdžius, ugdyti kūrybines kompetencijas. Užsiėmimo metu mokiniai diskutuoja apie senovės baltų pasaulio suvokimą, skatinami ieškoti skirtumų ir panašumų su šiuolaikinio žmogaus žiniomis ir suvokimu, tuo ugdoma savistaba, gebėjimas kritiškai mastyti.


Viešoji įstaiga Vilniaus miesto muziejus

Kur ir kada atsirado muziejai? Kodėl žmonės nusprendė rinkti daiktus ir rodyti juos kitiems? Ką tie daiktai pasakoja apie jų savininkus? Edukacijos metu drauge ieškosime atsakymų į šiuos klausimus, o susipažinę su muziejų istorija patys kursime „įdomybių kabinetą“ – šiuolaikinio muziejaus „prosenelį“, kurio istorija siekia XVI amžių. Šio užsiėmimo metu moksleiviai mokosi į muziejų pažvelgti kaip į atvirą, kintančią erdvę, ugdomas jų smalsumas ir kūrybingumas. Dirbtuvių metu naudodamiesi pateiktomis priemonėmis moksleiviai kuria savo klasės Vilniaus įdomybių kabinetą, kurį po užsiėmimo parsineša į mokyklą. Kas žino, galbūt šis įdomybių kabinetas įkvėps kurti klasės muziejų? Paslauga atliepia 2023 metų prioritetines valstybės svarbias datas ir sukaktis, bei programos „Vilnius 700“ tikslus.


“Comic Con Baltics” renginyje įvairiomis renginio edukacinėmis veiklomis siekiama išlaisvinti moksleivių vaizduotę ir kūrybinę energiją. “Comic Con Baltics” ypatingas dėmesys skiriamas žaidimo reikšmei, nebijojimui klysti, normų peržengimui. Įvairiais metodais siekiama išlaisvinti kūrybingumą ir leisti moksleiviui pažvelgti į šiuolaikinį meną bei populiariąją kultūrą kitomis akimis. Renginyje stengiamasi įvairiomis kultūrinėmis veiklomis suteikti laisvės pojūtį ir išlaisvinti kūrybingumą. Moksleivis atvykęs į “Comic Con Baltics” gali sudalyvauti kino profesionalų paskaitose, mokymuose ir diskusijose, kostiumo dizaino dirbtuvėse ir renginiuose, trimačių objektų meninių instaliacijų kūrime ir kt. Renginio metu mokiniai gali pamatyti profesionalius menininkus, autorius, rašytojus, žaidimų kūrėjus bei užduoti jiems rūpimus klausimus.


Viešoji įstaiga Lietuvos energetikos muziejus

Edukacinis užsiėmimas „Išrandame bateriją!“ skirtas sukonstruoti paprastą elektros šaltinį – bateriją – ir jo pagalba įjungti nedidelį šviesos elementą. Edukacinio užsiėmimo tikslas – supažindinti su elektros tyrimų istorija, skatinti naujų žinių poreikį, išradingumą, konstrukcinius gebėjimus, lavinti koncentraciją. Dalyviai supažindinami su didžiųjų pasaulio technikos išradimų ištakomis, jų svarba ateities išradimams ir kultūrai. Praktinėje užsiėmimo dalyje dalyviai savarankiškai, iš lengvai prieinamų buitinių medžiagų (monetų, popieriaus, druskos, vandens bei kt.) konstruoja elementarius elektros šaltinius – baterijas – ir jų pagalba įžiebia nedidelius šviesos elementus. Edukacinio užsiėmimo interaktyvioji dalis paremta italų mokslininko Alesandro Voltos išrastu ir 1794 m. visuomenei pristatytu „Voltos elementu“, nuo kurio prasidėjo svarbiausi žmonijos išradimai elektros energetikos, chemijos srityse ir gerai iliustruoja viso Apšvietos amžiaus kultūrinę sąrangą.


Teatras – jėga kuri atpalaiduoja, išvalo sielą ir prikelia naujiems gyvenimo iššūkiams. Užsiėmimo metu moksleiviai susipažins su vaidybos ir improvizacijos pagrindais, spontaniškumo, scenos judesio principais. Atsipalaiduos ir pasiners į naujų galimybių pasaulį. Jaunimas ugdys ir lavins gebėjimus, kurie padeda atsikratyti nerimo, baimės klysti, drąsiau save išreikšti, pasitelkti intuiciją, spontaniškai demonstruoti kūrybines galias, įveikti ribojančius įsitikinimus, pasitikėti savimi, būti čia ir dabar, aktyviai klausytis, girdėti, matyti, pajausti, priimti šalia esantį, neblokuoti kito idėjų, būti atviram, nuoširdžiam, „be kaukės“, mokėti keisti statusą, reikšti emocijas. Ugdomos esminės žmogiškosios kompetencijos - empatija, tolerancija, pagarba, mokėjimas suprasti ir priimti kitų autentiškumą. Lavinami viešo kalbėjimo, istorijų pasakojimo, vaidmenų ir atsakomybės pasiskirstymo, veikimo komandoje įgūdžiai. Mokiniai taip pat ugdys bendravimo ir bendradarbiavimo kompetenciją, kuri prisidės prie saugesnės mokymo(si) aplinkos kūrimo, mokymo(si) proceso bei santykių tarp mokyklos bendruomenės narių gerinimo.


Misterijoje „Žmogus dramblys“ pasirodo angelas. Jis kreipiasi į žiūrovus išminties žodžiais, nuolat pabrėždamas, kad baisiausia – „...kai turim akis, bet nematom, turim ausis, bet negirdim“. Spektaklyje atgyja P. Breigelio paveikslas „Aklieji“ (1586 m.). Neregiai įsikabinę į vieną virvę, juos į „pažadėtąją žemę“ veda taip pat neregys. Tai metafora apie dvasinius akluosius, kuriems terūpi tik jų pačių išsigelbėjimas ir gerovė. Misterijoje nuskambantys tekstai parengti pagal žymių žmonių laiškus, kurie sušildys „net ledines širdis“. Kaip žmonių abejingumo, o kartu ir gailestingumo pavyzdys pasakojama Žmogaus Dramblio, iš tiesų gyvenusio asmens istorija – taip buvo vadinamas Džonas Merikas (g. 1862), kuris sirgo sunkia liga, smarkiai bjaurojusia jo išvaizdą. Jis susilaukė pagalbos tik savo gyvenimo pabaigoje, nes sutiko jautrų gydytoją, kuris laišku kreipėsi į visuomenę ir jam padėjo. Spektaklio personažai pamažu išsivaduoja iš dvasinio mankurtizmo, atranda savo pašaukimą, kelią ir tikslą. Pasaulis vėl nuostabus, stebuklingas ir šventas kaip baigiamasis „gyvasis paveikslas“ – M.K. Čiurlionio „Karalių pasaka“. Spektaklio metu skamba gyva muzika. Scenarijaus autorė ir režisierė: Šviesa Šulc.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Edukacinė programa „Margučių raštai" (1 - 4 kl.)

Jonavos rajono savivaldybės kultūros centras

Užsiėmimo dalyviai supažindinami su Velykų šventės kilme ir ritualais: supimosi, laistymosi ir plakimo, kiaušiniavimo, lalavimo, mirusiųjų pagerbimo, vaišinimosi tradicijomis. Pristatomos trys tradicinės margučių ornamentų komponavimo schemos. Demonstruojant video siužetų / pasakojimų „Margučių marginimas skutinėjant", „Tradicinis marginimas vašku", pristatomi tradiciniai, labiausiai Lietuvoje paplitę margučių marginimo būdai. Demonstruojami Jonavos rajono tautodailininkų marginti bei skutinėti margučiai. Mokomasi tradicinių žaidimų su margučiais. Reflektuojama naudojant interaktyvias korteles. Demonstruojamas animacinis filmas „Margučių rytas“. Mokiniai mokosi marginti margučius tradicine marginimo technika – išrašant margučius vašku. Mokiniai eina velykinius ratelius „Oi ant kalnelio“, „Grūšelė“,, žaidžia žaidimus „Nešu nešu puodą“, „Gegutė“. Mokiniai dekoruoja margutį tradiciniu marginimo vašku būdu.


Lietuvos teatro, muzikos ir kino muziejus

Edukacijos forma: susipažinimas su teatro lėlėmis, pasakos skaitymas, kūrybinis eksperimantas - improvizuota repeticija, pabaigos refleksija.

Naudojamos priemonės: įvairios teatro lėlės

Naudojami metodai: prostatomasis edukatoriaus pasakojimas, komandinis darbas.

Edukaciniame užsiėmime „Jaučio trobelė“ vaikai supažindinami su mistiškuoju lėlių teatru. Kas atgaivina lėlę, kaip lėlė geba judėti ir kalbėti? Drauge atskleisime lėlių teatro paslaptis:  atsiradimo istoriją, lėlių valdymo būdus, iš ko lėlės gaminamos, kas ir kaip jas kuria. Po to, klausysime  pasakos „Jaučio trobelė“, vaikai pasirinks vaidmenis improvizuoto spektaklio - repeticijos metu,  patys sukurs lėlių spektaklį pagal girdėtą pasaką.

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Bites ir žmones jungia ypatingi ryšiai. Jų gyvenimas panašus į žmonių - yra darbštuolių ir tinginių. Vaikai skatinami sekti bičių pavyzdžiu, mokytis iš jų darbštumo ir vienybės. Edukacinis užsiėmimas „Bitute pilkoji“ prasideda nuo pasakojimo, kaip Deltuvos miestelis yra susijęs su bitininkyste ir žinoma lietuvių rašytoja ir politine veikėja Gabriele Petkevičaite-Bite, supažindinama su jos švietėjiška ir filantropine veikla. Vėliau moksleiviams pristatoma trumpa bitininkystės istorija ir bitininkavimo papročiai, bičių produktai (vaškas, medus, bičių duonelė ir pikis) ir jų gydomosios savybes, pasakojama apie senovinį žvakių liejimo būdą ant dagties, formose bei sukimą iš vaškuolės. Edukacijos metu moksleiviai, padedami edukatorės, išbando pasirinktą žvakių liejimo būdą naudodami gryną bičių vašką. Moksleiviai patys turi galimybę paliesti, pauostyti, net paragauti tikrų bičių produktų. Užsiėmimą paįvairina trumpi smulkiosios tautosakos intarpai- sekama sakmė, minamos mįslės, sakomos greitakalbės ir užkalbėjimai apie bites. Kol žvakės stingsta, užsiėmimo dalyviai supažindinami su senoviniais bitininkavimo įrankiais, diskutuoja apie bičių naudą žmogui, žmogaus vykdomą veiklą ir jos pasekmes bitėms. Vaišinasi medumi pagardinta žolelių arbata. Nulietos žvakės gražiai supakuojamos į lininį audinį ir padovanojamos dalyviams. Užsiėmimo pabaigoje moksleiviai apžiūri miestelyje esantį iš senos liepos išskobtą stilizuotą bičių avilį, kuriame „gyvena“ kalvio nukaltos bitės.


Kaip gimsta skudutis 3-4 kl. išvykstamasis (Kauno m. ir rajone)

Dalyvausite įtraukiančiose susikaupimą, mąstymą, pojūčius ir kūrybiškumą lavinančiose tikrose garsų dirbtuvėse ir sukursite vieną iš tautinės muzikinės raiškos ženklų – skudutį - bei išmoksite išgauti sudėtingesnę muziką tobulindami pasigamintą skudutį. Išmoksite parinkti įrankius ir geriausią ruošinį skudučio gamybai. Pažinsite muzikavimo priežastis, funkcijas ir naudą. Susipažinsite su lietuviškos kilmės skudučiais, kitų tautų analogais, senaisiais kaimo muzikavimo papročiais ir technika, šiuolaikinėmis tautinės muzikos kryptimis. Klausysitės ir kursite savo muziką. Dėmesio! Užsiėmime galimi nestiprūs susižeidimai (rakštis, odos paviršiaus įbrėžimai). Pageidautini dalyvių įgūdžiai ateinant – mokėjimas padrožti pieštuką peiliu, drožiant „nuo savęs“, o aukštesnis lygmuo - drožiant „į save“. Dirbama be apsauginių pirštinių (vaikai turės galimybę pažinti medžiagą, įrankį, bus mokomas saugiai įvertinti instrumento aštrumą).


Ar kada prieš perkant muilą, susidomėjote kokia jo sudėtis, kiek jame cheminių medžiagų? Labiausiai organizmą veikia gausiai naudojamos asmeninės higienos priemonės, kuriose esančios kenksmingos medžiagos iš organizmo niekur nedingsta, o atvirkšiai „kaupiasi“ jame. Mes jums siūlome išbandyti šį, šiek tiek laiko ir kantrybės reikalaujantį, natūralaus muilo gaminimo ritualą. Jau nuo neatmenamų laikų žmonės kūno švarinimui naudoja muilus. Pasakojama, kad prie Sapo kalno papėdėje tryškusio šaltinio moterys skalbdavo kažin kokia gličia putojančia mase. tai buvo pirmasis muilas. Pamažu žmonės įspėjo jo paslaptį: jis susidarydavo iš taukų, išsilydžiusių per aukojimus kalno viršūnėje, kurie sureaguodavo su ugnikalnio išmestais ir nugulusiais kalno pašlaitę, pelenais. Kassyk žmonės vis daugiau atrasdavo naujų būdų ir galimybių, kaip pagaminti kuo švelnesnį, kvapnesnį ir išvaizdesnį muilą. Visa tai jau dvelkia alchemija, mistika, paslaptimi. Kame gi slypi tas paslaptingumas? Ogi aliejų įvairovėje ir skirtingu poveikiu odai, jo proporcijose kitomis medžiagomis ir vandeniu. Kaip ir kiekvienas senasis amatas, muilo gaminimas turėjo savas tradicijas skirtinguose žemės regionuose, kurios palaipsniui nuklydo tik į pramoninkų rankas.Užsiėmimo metu mes gaminsime muilą iš skaidrios arba baltos natūralios muilo bazės. Tai nesudėtingas ir malonus užsiėmimas, tinkantis ir suaugusiems, ir vaikams. Jūsų pačių pagamintas rankų darbo muilas gali tapti puikia dovana artimiesiems bei draugams bet kokia proga. Iš pradžių aptarsime skirtingus muilo gamybos būdus (muilo gamyba iš bazės, muilo gamyba su šarmu, muilo gamyba perlydant parduotuvėje pirktą muilą, muilo riešutų panaudojimas ir kt.). Visus šiuos muilo gamybos būdus trumpai aptarsime, tačiau užsiėmimo metu gaminsime rankų darbo muilą iš bazės, tam, kad savo pagamintą muilą galėtumėte naudoti nedelsiant! Kiekvienas dalyvis pagamins ne mažiau kaip 100 g muilo.


Edukacinio užsiėmimo metu siūloma apsilankyti nuolatinėje Vilniaus paveikslų galerijos ekspozicijoje, kurioje eksponuojami XIX a.–XX a. pirmos pusės Lietuvoje kūrusių dailininkų paveikslai. Trumpos edukacinės ekskursijos metu pamatysime Vilnių įvairių dailininkų akimis. Užsiėmimo metu aptarsime kūriniuose įamžintas Vilniaus miesto vietoves, architektūrinius paminklus bei kažkada čia gyvenusius žmones, palyginsime ano laikotarpio vaizdus su dabartiniu jų vaizdu.
Kalbėsimės apie mūsų sostinės savitumą, kurį kūrė ir įvairių tautų bendrijos, bandysime įsijausti į meno kūriniuose spalvomis ir potėpiais užkoduotą žinią. Su I–III klasių mokiniais didesnį dėmesį kreipsime į žymiausių architektūros paminklų aptarimą. Jie sužinos kas yra būdinga senamiesčiui. Vėliau mokiniai, naudodami pieštukus, spalvotą popierių, įamžins savo įspūdžius ir kurs Vilniaus miesto atviruką. IV-VI klasių mokiniai daugiau sužinos apie miesto istoriją, taip pat apie skirtingas dailės rūšis bei raiškos būdus. Praktinėje užsiėmimo dalyje naudodami koliažo techniką kurs Vilniaus miesto atviruką.


J. Radzevičius SKRUZDĖLĖ ATSISKYRĖLĖ (Nuotolinė paslauga)

J. Radzevičius „Skruzdėlė Atsiskyrėlė“, rež. A. Markuckis, pamokanti istorija apie pasipūtusią Skruzdėlytę, kuri norėjo ir ieškojo lengvo gyvenimo. Sutikusi Boružę, Lietaus lašelį ar Jonvabalį, herojė prašė vieno ir to paties – „namo su dešimčia kambarių”. Savo kelionėje Skruzdėlytė ne tik išmoksta naujų dalykų, bet ir susiranda labai gerų draugų. O tada jos norai pasikeičia. Meninės raiškos priemonėmis perduodamos vertybės: draugystė, meilė, pagarba, atsakomybės jausmas. Spektaklis ugdys mokinių kritinį mąstymą, formuos vidinį pasaulį, emocinį intelektą ir estetikos pojūtį.


Edukacinės programos metu moksleiviai bus supažindinti su dvaro kultūra Europoje ir LDK, pasitelkiant kostiumo ir šokio istoriją. Programos metu moksleiviai išvys autentiškai atkurtus istorinius kostiumus, kuriuos vilkėjo to laikmečio kilmingi bajorai ir jų damos. Šokėjai pademonstruos moksleiviams dvaruose šokamus šokius ir papasakos, kokių dvaro etiketo taisyklių privalėjo laikytis kilmingieji. Kiekvienas programos šokis – atskira dvaro kultūros miniatiūra, padedanti geriau susipažinti su dvaro gyvenimu. Edukacinė programa sudaryta iš dviejų dalių. Pirmoje programos dalyje profesionalūs šokėjai-vedantieji supažindins moksleivius su dvaro kultūra, pasitelkdami šokio ir kostiumo istoriją, pademonstruos pačius šokius ir pamokys dvaro etiketo taisyklių. Antroje dalyje moksleiviai bus pakviesti patys išbandyti šokių žingsnelius ir pasimokyti mandagių dvaro manierų. Moksleiviui mokymui parinkti nesudėtingos choreografijos autentiški dvaro šokiai, kuriuos, vadovaujant įgudusiems ir didelę patirtį turintiems vedantiesiems, galima lengvai išmokti. Edukacinės programos turinys ir metodai, remiantis Bendrosiomis programomis yra pritaikyti 1 – 4 kl. , 5 – 8 kl. ir 9 – 12 kl. mokiniams. Paslauga atliepia 2023 m. valstybės minimą sukaktį „Vilnius 700“.


Ką XXI a. žmogui kužda kuklioji viola odorata arba kvapioji našlaitė? Kauno rajono muziejaus istorikų ir edukatorių moksleiviams parengtoje edukacijoje „Gėlių kalba Raudondvario dvare“ stengsimės įsiklausyti ir ją išgirsti. Atvykęs į edukaciją tu:
•	sužinosi dar negirdėtų dalykų apie XIX a. dvarų kultūrą, to meto aristokratų gyvenimą ir be galo jų pamėgtą, šiandien jau beveik pamirštą gėlių kalbą;
•	išsiaiškinsi anuomet populiarias gėlių reikšmes;
•	išmoksi meniškai komponuoti žiedus į puokštes, iš gėlių sudėliojant ne tik pavienius žodžius, bet ir sakinius. Tokiu būdu greitai imsi suprasti kitų tau siunčiamas neverbalines žinutes ir pašnekovų nuotaikas. Be žodžių tiksliai išreikši savąsias;
•	tapsi dėmesingesnis ir pastabesnis;
•	pasidarysi ryškią ir spalvingą puokštę – tikrą meno kūrinį;
•	gausi visas reikalingas medžiagas ir priemones.
Ar gėlių kalba kalbėjo ir Raudondvario grafas Benediktas Henrikas Tiškevičius, neieškojęs žodžio kišenėje lenkų, rusų, prancūzų, anglų, portugalų ir kinų kalbomis? Pasidairykime grafo oranžerijoje, kurioje 1875 m. jau augo įvairių rūšių kaktusai, mimoza ir daugybė apelsinų. Jie pasakojo gražias Raudondvario dvaro istorijas jaunai amerikietei, grafo žmonai Elžbietai Klarai Bankroft, ir prancūzei, jo draugei, Izabelei Fero – papasakos ir tau!


Apie orlaivius ir Aleksandrą (Išvažiuojamoji)

Spektaklis pasakoja Lietuvos aviacijos pradininko, konstruktoriaus, filosofo, išradėjo, gyvenusio XIX a. pirmoje pusėje, Aleksandro Griškevičiaus istoriją, kviečiančią siekti dangaus – nebijoti kurti to, kas šiandien regisi neįmanoma. Bandymai pakelti žmogų į orą jau žinomi IX–XI amžiuose. Skraidymo aparatų brėžiniai rasti Leonardo Da Vinčio raštuose, o XVIII a. pabaigoje broliai Mongolfje Prancūzijoje pakilo į dangų karšto oro balionu. Šis skrydis įkvėpė daugelį to meto svajotojų, konstruktorių, išradėjų ir keistuolių Europoje ir Amerikoje dar aršiau imtis skraidymo aparatų kūrimo. 1905 m. amerikiečiai broliai Raitai pademonstravo valdomą lėktuvo skrydį, nuo kurio prasidėjo proveržis į šiuolaikinė aviaciją. Lietuva taip pat turi savo aviacijos priešaušrio konstruktorių, teoretiką ir bandytoją. Dar 50 metų iki brolių Raitų skrydžio orlaivius konstravo bajoras Aleksandras Griškevičius (1809–1863). Visuomenės, šeimos ir valdžios nepritarimas bei nesėkmingi bandymai neužgesino Aleksandro tikėjimo žmogaus laisva mintimi, valia, talentu ir gebėjimu rasti būdą pakilti į dangų. Žymiausia A. Griškevičiaus konstrukcija – lėktuvo, plasnoklio ir oro baliono hibridas „Žemaičio garlėkis“ (1851 m. A. Griškevičius išleido ir knygą „Žemaičio garlėkis“). Aviacijos istorikas Gytis Ramoška teigia, kad "Aleksandras Griškevičius buvo vienas pirmųjų aviacinių idėjų šauklys Rytų Europoje, o jo projektai mažai skyrėsi nuo po pusės amžiaus užčiuoptų aerodinamikos dėsnių". Spektaklyje pristatome ne vien išradėjo istorija. Jame pristatomas visas aviacijos vystymosi kontekstas – nuo pat priešaušrio iki A. Griškevičiaus sukonstruotos skraidymo priemonės. Vaidinime istorinis pasakojimas virsta alegorija,bandoma suprasti, kas taip traukia žmogų atsiplėšt nuo žemės ir kokius potyrius ir iššūkius turėjo įveikti aviacijos pirmeiviai tol, kol atrado patikimą būdą skraidyti


Lėlių teatro spektaklis „Baldis ir Vivaldis“

Spektaklio kūrėjai - Darius Krapikas ir Rasa Bartninkaitė kviečia į nuotaikingą, interaktyvų, muzikinį spektaklį, kuriame vienas iš pagrindinių vaidmenų suteikiamas genialiajai Antonijaus Vivaldžio muzikai. Pastatyme pasakojama apie iškilaus italų menininko, linksmuolio abato Antonijaus Vivaldžio ir Svirpliuko Baldžio draugystę. Svirpliukui sunku susitaikyti su mintimi, kad jis nemoka griežti smuikeliu, tačiau, laimei, jam sutinka padėti iškilusis kompozitorius A.Vivaldis. Kompozitorius sutinka visus metus mokyti Baldį muzikos paslapčių ir pakviečia drauge leistis į garsų, vaizdų, emocijų ir gamtos stichijų kupiną muzikinę kelionę metų laikais. Spektaklio personažai keliauja per visus keturis metų laikus, pasitelkdami visais žmogaus kūno pojūčiais. Ypatinga reikšmė šiame kūrinyje skiriama barokinei muzikai, scenografijai ir vizualizacijai. Skirtingų menų sintezė kuria autentiškumo įspūdį, ugdo vaizduotę ir lavina meninį skonį. Spektaklis „Baldis ir Vivaldis“ skirtas mokiniams nuo 7 m.


Šis užsiėmimas yra skirtas moksleiviams, siekiant pristatyti Japonijos kultūrą ir karate kovos meną.
Autentiškoje karate salėje susipažinsime su Japonijos šalies kultūra, etiketu ir tradicijomis, akcentuosime pagarbą ir toleranciją.
Antroje užsiėmimo dalyje susipažinsime su karate kovos menu. Tradiciniu drabužiu – kimono, karate sporto kilimu – tatami, išlaisvinsime vaikų emocijas ir kūrybiškumą karate praktikoje mokydamiesi įvairių smūgių ir spyrių, bandysime skirtinga karate inventorių, o veiklos pabaigoje vaikai turės galimybę mesti sau iššūki ir perlaužti karate lentelę.


Kam naudojame žodžius? Kuo skirasi Šekspyro ir Škėmos kūryba? Kodėl Baranauskas rašė apie Anykščių, o Sruoga apie Dievų miškus? Kodėl vienų kūrėjų kūrybą suprantame, o kitų ne? Lygiai taip pat žiūrint į meno kūrinius vieni mums gražūs, kiti – ne. Bet kodėl? Bandydami atsakyti į klausimą, kodėl vienus kūrinius suprantame, o kitų – ne. Keldami klausimus gilinsime savo žinojimą apie meno, kultūros, masinių medijų ir tradicijų santykį, diskutuosime apie savo asmenines patirtis, socialinę aplinką, kuri daugeliu atveju stipriai veikia mūsų (ne)supratimą apie meno kūrinius ir kūrybinius procesus. Susipažinę su slemo žanro teorija praktiškai imsimės žodinės kūrybos, bandydami išsakyti sau svarbius klausimus, problemas, rasti sau tinkama kalbėjimo(si) su auditorija ir savimi būdą.


Daugyvenės kultūros istorijos muziejus - draustinis

„Pažintinė edukacija Burbiškio dvare“ – tai pokalbiai apie dvarų kultūros istoriją ir gamtą pasivaikščiojimų po autentišką XIX a. Burbiškio dvaro ansamblį metu. Edukacija pritaikoma atsižvelgiant į mokinių amžių, specialiuosius poreikius bei grupės dydį. Edukacija gali būti teatralizuota.


Vertybių „lipdymas“ bei kūrybinga savojo AŠ paieška

Pasitelkiant novatoriškas komunikavimo bei ugdymo priemones, vaikai savojo AŠ ieškos puoselėdami kultūrą (didindami kultūrinį sąmoningumą ir tapatumą bei plečiant požiūrį į sociokultūrinius reiškinius), meninius gebėjimus (bus išmėginamos tarpdisciplininės meninės formos atrandant savo mėgstamiausią, taip padedant ugdytiniui atskleisti savo vidinį pasaulį bei sąvąjį AŠ) bei mokydamiesi socialinės gerovės pagrindų (vertybių, bendravimo ir bendradarbiavimo, savarankiškumo, savivokos, tinkamo jausmų išreiškimo, tolerancijos ir pan).
Siekis - ugdyti: komunikavimo, pažinimo, socialinės, emocinės bei sveikos gyvensenos kompetencijas.


Susipažinkite su lėlių istorija, lėlių teatro istorija, lėlių tipais. Susikurkime šešėlinę lėlę ir išbandykime jos valdymą improvizuoto vaidinimo metu.


Literatūrinės varžytuvės „Ar skaitei?“ (bibliotekoje)

Edukacinė programa „Ar skaitei?“ – tai interaktyvios literatūrinės varžytuvės 5–8 klasių mokiniams, kurių metu derinama protinė ir pramoginė veikla. Programos tikslas – atnaujinti, gilinti, plėtoti 5–18 klasių mokinių literatūros žinias ir skatinti jų domėjimąsi literatūros kūriniais, įtrauktais į mokyklos bendrojo ugdymo programas. Mokiniai pasiskirstę komandomis žaidžia protų mūšį, kurį sudaro keli skirtingi turai. Norint atsakyti į klausimus, reikia pasitelkti ne tik literatūrines, bet ir istorijos, geografijos, dailės, muzikos ir kitų mokomųjų dalykų žinias.


Apsilankę dailininkų Šarūno Saukos ir Nomedos Saukienės galerijoje edukacinės programos „Literatūros interpretacijos mokymas per dailę“ dalyviai turės galimybę susipažinti su menininkų veikla, kūrybos ir gyvenimo būdu bei mokysis interpretuoti kūrinį. Apžiūrėję ekspoziciją moksleiviai supažindinami su teksto interpretacijos reikalavimais. Užsiėmimo metu bendrai aptariamas pasirinktas paveikslas, diskutuojama apie regimus dalykus. Paskaitoma viena iš galimų paveikslo interpretacijų, aptariama, kuo skirsis nuo literatūros kūrinio interpretavimo. Vėliau mokiniai kviečiami pasirinkti ekspozicijoje norimą paveikslą, prisėsti prie jo ir sukurti interpretaciją.


Muzikos spalvos suaustos apyrankėje. 5-8 kl.

Tikslas – ugdyti kūrybiškumą ir skatinti saviraišką. Uždaviniai: supažindinti su tradiciniais muzikos instrumentais, jų skambesiu bei repertuaru; ugdyti kūrybiškumą perteikiant muzikinius įspūdžius spalvomis, jungiant skirtingas meno rūšis viename kūrybiniame procese; lavinti gebėjimą pasirinkti, priimti sprendimus, tęsti ir užbaigt pradėtą veiklą.

• Užsiėmimo metu dalyviai susipažįsta su tradiciniais lietuvių liaudies muzikos instrumentais. Visais pristatomais instrumentais pagrojamas tradiciškai jais atliekamos muzikos kūrinys, papasakojama apie instrumentus bei muzikavimo tradicijas. Susipažinę su instrumentais, dalyviai lavina vaizduotę savarankiškai pasirinkdami kiekvieną instrumentą ir jų skleidžiamą muziką atspindinčią spalvą.
Antroje užsiėmimo dalyje dalyviai supažindinami su audimo būdu ant mažų rėmelių. Vadovei padedant, pasirinktų spalvų siūlais dvinytu pynimu audžia siauras juosteles ir kiekvienas sukuria savo išgirstų spalvų apyrankę. Kiekvienas dalyvis savo apyrankę po edukacinio užsiėmimo išsineša su savimi.
Dalyviams suteikiamos visos kūrybai reikalingos priemonės ir medžiagos.
• Užsiėmimą veda KKC folkloro kolektyvo „Gadula“ vadovas Andrius Morkūnas bei tekstilės studijos „Gijų sodai“ vadovė Agnietė Janušaitė-Vitkūnienė.


Baroko epochos dvaras: žmonės ir tradicijos

Nacionalinis muziejus Lietuvos Didžiosios Kunigaikštystės valdovų rūmai

Nuo XVI a. antros pusės didelė dalis Europos sušvito barokine prabanga. Ne išimtis – ir Lietuvos Didžiosios Kunigaikštystės sostinė Vilnius, kartais vadinamas Rytų Europos Baroko sostine. Valdovai Žygimantas Vaza (valdė 1587–1632) ir Vladislovas Vaza (valdė 1632–1648) dažnai lankydavosi Vilniuje, čia ilgai gyveno; jų valdymo laikotarpiu buvo perstatyti ir išpuošti didžiųjų kunigaikščių rūmai, įvestas madingas etiketas ir dvaro ceremonialas. Vazų valdymo metais barokinio Vilniaus dvaro gyvenimas įgijo naujų spalvų: pirmą kartą suskambėjo opera, pagrindinių metų religinių švenčių proga buvo rengiamos misterijos. Pasikeitė ir pats miestas – pasipuošė nuostabiomis naujos architektūros bažnyčiomis ir didikų rūmais. Daugelį pastatų projektavo iš italų žemių kviesti architektai. Keitėsi švietimas: suklestėjo ir išaugo Vilniaus universitetas. Suaktyvėjo miestiečių ūkinė veikla – buvo didinami įvairių amatų cechai, vykdavo didelės mugės. Per edukacinį užsiėmimą susipažinsime su Baroko epochos architektūros, meno, literatūros ir gyvenimo būdo specifika.


Edukacinė ekskursija į „Gyvąjį lėlių muziejų“

Vilniaus teatro „Lėlė“ rūsyje, šalia Mažosios salės įkurtas Gyvasis lėlių muziejus veikia nuo 2006 m. Muziejuje eksponuojamos jau nebevaidinamų spektaklių lėlės, objektai, plakatai, nuotraukos supažindina su turtinga teatro istorija, pristato klasikines ir šiuolaikines lėlių animavimo technikas bei scenografinę įvairovę. Muziejuje ypač verta pamatyti Lietuvos lėlių teatro pradininko Stasio Ušinsko ir žymiausio mūsų dailininko ir režisieriaus Vitalijaus Mazūro lėlių bei kaukių kolekcijas. Gyvojo lėlių muziejaus ekspoziciją lanko vaikai iš visos Lietuvos. Ekskursijų tikslas – supažindinti su stebuklingu lėlių teatro pasauliu ir Vilniaus teatro „Lėlė“ paveldu (2018 metais teatras mini 60-metį).


Teatro dailininkės Loretos Skruibienės inicijuota ir vykdoma programa vaikams. Gal būt jūs tas vaikas kuris svajojate pažvelgti į lėlių teatro dailininko dirbtuvę? Jeigu taip- tai ši programa kaip tik jums. Jos metu trumpai išgirsite lėlės atsiradimo istoriją ir išmoksite iš labai paprastų priemonių ir medžiagų susikurti lėlę.


Legenda byloja, kad malūnuose gyvena ne tik velniukai, bet ir pelytės, tad edukacinio užsiėmimo edukatorė pavirs malūno gyventoja pelyte ir pakvies vaikus kartu pažinti 230 metų senumo vandens malūną ir jame įsikūrusią akmenų karalystę. Pelytė su įvairiais palyginimais, žaidimais, UV prožektoriu, lazeriuku, legendomis pristatys muziejų, vandens malūno originalią įrangą, kartu su vaikais akmenukų pagalba mals grūdus. Kartu liesime, uostysime įvairius eksponatus, skaitysime žemėlapius ir ieškosime lobių didžiulėje muziejaus lauko ekspozicijos teritorijoje. Todėl bus veiklos ir mėgstantiems klausytis, ir matyti, ir paliesti, ir aktyviai pažinti pasaulį. Edukacija padės ugdyti vaikų socialinę, pažinimo bei kūrybingumo kompetencijas, ugdys bendravimo ir bendradarbiavimo įgūdžius, įvairiose terpėse.


Karamelinių saldainių gaminimo edukacinė programa

Edukacinės programos tikslas sudaryti palankias sąlygas tautinio paveldo produkto karamelinių saldainių gaminimo tradicijų išsaugojimui, perėmimui ir populiarinimui. Programos metu dalyviai supažindinami su karamelinių saldainių gaminimo amato ištakomis ir tradicijomis, rodomas "stebuklas" - korėtos karamelės gamyba. Edukacijos metu dalyviai stebi bei dalyvauja karamelės (korėtosios ir lietuviško ledinuko) gamybos procese - atsivėsina, degustuoja, o vėliau ją pašildo ir, pamokyti amatininkės, iš masės gaminasi saldainius, kuriuos vėliau tvarkingai supakuoja ir vežasi namo. Atminties lavinimui edukacijos pabaigoje vaikai patys prisimins žingsnelius, kuriais mokėsi gaminti karamelę, bei supras kaip svarbu klausyti ir netrukdyti kitiems.


Linksmosios Cypruko istorijos 1-4 kl. [nuotolinis]

Kas toks buvo Cyprukas? Kuo baigėsi jo kova su klebono kalakutu? Kur prapuolė kelnės, džiūstančios ant tvoros? Šiame pažintiniame užsiėmime, skirtame patiems mažiausiems muziejaus lankytojams, papasakosime, koks vis dėlto pašėlęs buvo žymusis operos solistas Kipras Petrauskas vaikystėje. Kad būtų smagiau dalyvauti užsiėmime, pasakojimą pagyvins virtualios dėlionės, kurias mokiniai dėlios nuosavu telefonu ar planšete, taip pat klausysitės K. Petrausko atliekamų kūrinių įrašo. Po užsiėmimo vaikai žinos pagrindinius faktus apie K. Petrausko šeimą ir gyvenimą, gebės atpažinti K. Petrausko balsą, taip pat suvoks, kad iš kiekvieno išdykėlio gali išaugti doras ir visų mylimas žmogus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Vidinis gintaro pasaulis (nuotolinė paslauga)

Edukacinis užsiėmimas „Vidinis gintaro pasaulis“ paruoštas pastebėjus, jog muziejaus inkliuzų ekspozicija sulaukia bene daugiausiai jaunųjų lankytojų dėmesio ir klausimų. Užsiėmimo metu kviečiama pasinerti į du pasaulius – mokslo ir meno. Pradžioje dalyviai supažindinami su gintaro susiformavimo istorija. Nuotolinio užsiėmimo dalyviai kartu su edukatoriumi kompiuterio ekrane žiūri pažintinį filmuką "Gintaro miškas". Trumpai ir aiškiai parodoma geologinė laiko skalė. Akcentuojama Eoceno epocha – Baltiškojo gintaro formavimosi laikotarpis: iliustruojamas sakotekis, inkliuzų susidarymas. Antroji užsiėmimo dalis - meninė. Sekdami edukatoriaus patarimais mokiniai akvarele lieja gintaro gabaliuko vaizdą, tai suteikia geros patirties – išbandomos akvarelės technikos galimybės. Vėliau ant išdžiovintos akvarelės pieštuku piešia inkliuzą. Kuriant inkliuzo atvaizdą remiamasi išdidintų fotografijų vaizdais ekrane arba inkliuzų piešinių pavyzdžiais. Pabaigoje dalyviai kviečiami pristatyti ir apibūdinti savo inkliuzą. Užsiėmimo refleksijai siūlomas nuotaikingas kompiuterinis žaidimas "Inkliuzų medžioklė".


Edukacinis užsiėmimas „Be teisės užaugti“ . Ar žinote, kas yra eršketas arba kuo panašūs A. Sabonis ir eršketas? Kas bendro tarp eršketo ir dinozauro? Į šiuos klausimus ieškos atsakymo jaunieji detektyvai. Edukacijos metu per instaliaciją „Kur dingo eršketai?“ , gyvąją eršketų ekspoziciją bei pasirinktą detektyvo žanrą gilinamos žinios apie eršketus, jų turimas ypatybes, populiaciją. Atliekamos įvairios užduotys, skatinančios grupėse ir savarankiškai kūrybiškai ir kritiškai mąstyti. Bandoma išsiaiškinti, ką reiškia „be teisės užaugti“, kokie procesai už šio posakio slepiasi, ką aš galiu padaryti, kad tai pakeisčiau ir sustabdyčiau?


„Senojoje Šiaulių m. iždinėje: nuo ostrublio iki euro“

Edukacinio užsiėmimo metu pristatysime autentišką Šiaulių m. kultūros paveldo objektą – senąją Šiaulių miesto iždinę bei pažvelgsime į Lietuvos istorijos raidą per tuo metu čia cirkuliavusius pinigus Užsiėmimas vyksta buvusios miesto iždinės (banko) pastate, kuri yra pačiame miesto centre, istorinėje jo dalyje. Tai vienas iš nedaugelio išlikusių XX a. pradžios neoklasicizmo stiliaus istorinių pastatų Šiauliuose (architektas – Stanislovas Kačkovskis). Edukacijos metu mokiniai galės apžiūrėti ir įvertinti pastato išorę, kuri išmūryta raudonomis klinkerio plytomis, su tinkuotais ir dažytais karnizais, pagrindinio įėjimo kolonomis ir portiku, dekoruotomis langų angomis. Viduje – įeiti į didžiąją ir mažąją „Lobyno saugyklą“, apžiūrėti senovinius seifus, kriptovaliutos „kasėją“, surinktą įvairių laikotarpių lietuviškų ir kitų šalių pinigų kolekcijas, pasivaikščioti po buvusios iždinės (banko) patalpas. Sudarysime mokiniams galimybę rankose palaikyti Lietuvos (senesnių laikų) ir kitų šalių popierines kupiūras, metalines monetas, įvertinti jų dydį, svorį, pavaizduotą simboliką. Jaunuoliams bus pateiktos trumpos pastabumą ir dėmesingumą lavinančios užduotys, rodomi mokomieji filmai apie pinigus, kurie yra mūsų brangios Lietuvos istorijos dalis. Po saugyklų ir pastato apžiūros mokiniai atliks komandinį intelektualinį stalo kortelių žaidimą „Pinigai – Lietuvos istorijos dalis“, o jo pabaigoje pristatys ir aptars savo grupių atliktus darbus, pasidalins patirtais įspūdžiais ir emocijomis. Laukia nauja kultūros paveldo pastato, Lietuvos istorijos ir to laikotarpiu cirkuliavusių pinigų pažinimo patirtis. Vyks patyriminis profesinis veiklinimas (banko tarnautojas).


Šešėlių teatro edukacija Memelando beieškant

Klaipėdos kraštas nuo 2003 m. yra pripažintas atskiru, penktuoju Lietuvos etnografiniu regionu ir vadinamas istoriniu Mažosios Lietuvos pavadinimu, o Šilutė pripažinta Mažosios Lietuvos sostine. Tai – teritorija, turėjusi visiškai kitokią istorijos tėkmę nei visa likusi Lietuva.
Užsiėmimo metu edukacijos dalyviai bus koncentruotai supažindinami su šio krašto istorija nuo baltų genčių laikų iki to momento, kai šis kraštas tapo Lietuvos dalimi (vadinamojo 1923 metų Klaipėdos krašto sukilimo), kurią edukatorius perteiks žodine ir vaizdine forma. Taip pat dalyviai glaustai bus supažindinami ir su šešėlių teatro specifika. Pasidalinę į dvi grupes, naudodami edukacines priemones – šešėlių teatro lėles bei ekraną – pagal jiems pateiktą adaptuotą scenarijų patys, su edukatoriaus pagalba, kurs, režisuos, repetuos ir galiausiai vieni kitiems vaidins šešėlių teatro spektaklius. Edukacijoje dalyvausiantys moksleiviai patys bus ir šešėlių teatro kūrėjais, ir žiūrovais, bei turės puikią galimybę interaktyviai, su jų pačių įsitraukimu pažinti Klaipėdos krašto (Memelando) ir Šilutės istoriją.
Edukacinė programa leis tapti edukacinės programos metu kuriamo vyksmo dalyviais, kūrybinio proceso metu tuos įvykius išgyventi, prie jų priartėti, o taip pat ir lavinti savo kūrybiškumą, komandinio darbo, naratyvo kūrimo, verbalinius ir kūrybinius gebėjimus.


Edukacinis užsiėmimas "Spalvų scenografija" supažindina mokinius su scenografijos specifika. Vaikai kurdami scenografijos maketą, pagal spalvų teoriją, mokosi jas maišyti, atskirti ir perprasti jų emocines charakteristikas, taip laivindami empatiją ir savęs pažinimą.


Senovinių šokių pamoka su ponia Gelgaudiene

Paslaugos tikslas - suteikti mokiniams žinių apie Panemunės pilį kaip kultūros paveldo objektą, supažindinant su istoriniais šokiais bei jų egzistavimo formomis Panemunės pilyje įvairiais istoriniais laikotarpiais.
Paslaugos uždaviniai:
1. Pristatyti Žemaitijos  kunigaikštystės valdytojo A. Gelgaudo ir jo žmonos reprezentacinius bei asmeninius apartamentus.
2. Apžvelgti istorinio šokio raidą nuo Viduramžių iki XIX a. pr., remiantis duota vizualine medžiaga,
3. Išmokyti du istorinius šokius.
Edukacijos uždavinių įgyvendinimui Panemunės pilis kviečia mokinius trumpam nusikelti kelis šimtus metų atgal į praeitį ir susitikti su ponia Gelgaudiene - giminės, valdžiusios pilį XVIII - XIX a. sandūroje, atstove. Pilies šeimininkė aprodys savo namus - Panemunės pilį bei joje esančius reprezentacinius bei asmeninius apartamentus, kuriais taip didžiuojasi. Čia susipažinsite su šio dvaro kasdienybe bei mėgstamiausia ponios pramoga - šokiais. Gelgaudai pilį valdė laikotarpiu, kuomet susidomėjimas praeities istorija buvo itin didelis, todėl net ir savo kasdienybėje panaudodavo akcentus iš praeities. Tad ir šios edukacijos šokiai atspindės ne tik Gelgaudų laikmetį, bet ir ankstesnius istorinius laikotarpius, tokius, kaip Viduramžiai ir Renesansas. Šokių patirtis dalyviams
 nėra būtina, kadangi bus mokoma nesudėtingų socialinių šokių, kurie smagiu gyvybingu ritmu skatins ne tik fizinį aktyvumą, bet ir protinę mankštą bei suteiks teigiamų emocijų, skatinančių pasitikėjimą savimi bei aplinka.


Dokumentinis filmas "Pokalbiai rimtomis temomis" su metodine medžiaga skirta darbui su filmu mokyklose (Nuotolinė paslauga)

Pokalbiai rimtomis temomis“ (rež. Giedrė Beinoriūtė) – filmas be išorinio veiksmo, dekoracijų, peizažų ir specialiųjų efektų. Pagrindiniai filmo herojai – vaikai ir paaugliai, apdovanoti ypatingu gebėjimu apsakyti juos supantį pasaulį. Intymūs minimalistine maniera nufilmuoti pokalbiai su jais atskleidžia kartais melancholišką, kartais juokingą, kartais dramatišką šiuolaikinio pasaulio vaizdą. Filme keliami klausimai apie vienatvę, meilę, Dievą, pasaulį, žmogaus ryšį su kitu žmogumi. Kartu su filmu mokytojams bus išsiųsta specialiai šio filmo aptarimui skirta metodinė medžiaga, kuri paruošta kartu su vaikų psichologe bei kino teoretike. Ja remdamiesi mokytojai kartu su moksleiviais galės aptarti pamatytą filmą bei kokias mintis jis jiems sukėlė. Filmas apdovanotas: pagrindiniu programos,,CineDOC YOUNG” prizu tarptautiniame dokumentinių filmų festivalyje ,,CineDOC TBILISI” (Gruzija); specialiu diplomu “Už artimą santykį vaikų problemoms” Tarptautiniame filmų festivalyje “Listapad” (Baltarusija); geriausio filmo apdovanojimu Tarptautiniame žmogaus teisių dokumentinių filmų festivalyje „DocuDays UA“ (Ukraina). Filmas aplankė apie 20 tarptautinių kino festivaliu.


“Surask savo džiazą” – tai nuotolinis tradicinio džiazo muzikos koncertas, tiesiogiai transliuojamas iš muzikanto profesionalios studijos, taip pat papildytas edukacinėmis veiklomis bei multiinstrumentalisto Remio Rančio patirties pasidalinimu apie savo kūrybinį kelią. Mokiniai bus supažindinami su džiazo muzikoje populiariais instrumentais: soprano saksofonu, alto saksofonu, baritoniniu saksofonu, pianinu, fleita, melodionu, gitalele bei perkusija. Trumpai pristatoma šių instrumentų kilmė bei išskirtinės jų savybės bei pritaikymas džiazo stiliaus muzikoje. Koncerto repertuare skamba ir originalios R. Rančio kompozicijos ir laiko patikrinti klasikinio džiazo muzikos kūriniai, kuriuos grojo garsiausi JAV bei Lietuvos tarpukario orkestrai. Taip pat edukacijos metu pristatomi garsūs JAV džiazo kūriniai, kuriuos Lietuvos muzikantai savitai interpretuodavo ir atlikdavo lietuvių kalba. Edukacijos tikslas – supažindinti mokinius su džiazo muzikos kilme, raiškos būdais, muzikos instrumentais ir taip pat jiems suteikti galimybę išbandyti įvairias ritmines kompozicijas, improvizuoti, siekiant  lavinti ritmo pojūtį, koordinaciją bei pasitikėjimą savimi.

Edukacijos esminė žinutė, kad kūrybingai panaudojus net ir labai paprastą muzikos instrumentą galima sukurti nekasdienes patirtis ir tapti laisvesniais, improvizuoti gebančiais asmenimis.

Remis Rančys – Lietuvos ir tarptautinėje muzikos scenoje puikiai žinomas muzikantas,  multiinstrumentalistas, džiazo kūrėjas bei edukatorius. Jis taip pat užsiima edukacine veikla – per daugiau nei penkerius metus Lietuvoje bei užsienyje R. Rančys surengė apie 200 muzikos edukacinių užsiėmimų vaikams ir suaugusiesiems.


Mene dažnai sugrįžtama prie seniausių ištakų. Archeologams atradus Herkulanumo ir Pompėjos miestus Italijoje kilo susidomėjimas Antikos paveldu. Menininkai žavėjosi senovės Graikijos ir Romos kultūra.
Europoje tuo metu paplito Antikos mada, kurią perėmė nauja meno srovė - klasicizmas, pasireiškęs dailėje ir kitose srityse.
Edukacinio užsiėmimo metu kalbėsime apie klasicizmą Lietuvoje. Apžiūrėsime klasicistinį Chodkevičių rūmų interjerą,
kuriuose įsikūrusi Vilniaus paveikslų galerija. Nagrinėsime tapytojo Pranciškaus Smuglevičiaus bei kitų menininkų kūrybą, sužinosime, kokie antikiniai siužetai įkvėpė tapytojus, kokie klasicistiniai pastatai garsina Vilnių, kokios asmenybės, kurių portretai kabo muziejuje, veikė toje epochoje.
Praktinėje užsiėmimo dalyje* apsirengsime vėlyvojo klasizimo - ampyro stiliaus drabužiais ir įsijausime į fotografavimo sesiją. *Vietoje drabužių galima pasirinkti interaktyvias knygas, kuriose pateikiama papildoma medžiaga apie klasicizmo laikotarpio meną, nuotraukų galerijos, užduotys, kryžiažodžiai.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Mintį parengti edukaciją "Arbatos valandėlė Rokiškio dvare" davė Rokiškio grafų drabužių kolekcijoje esanti XIX a. pab. popiečio suknelė. Estetiška aplinka, dekoratyvūs "Jiesios keramikos"gamyklos porceliano indai arbatai ruošti ir patiekti nuteikia dalyvius maloniam laiko praleidimui, ugdo estetinį skonį, praturtina žiniomis apie šio gėrimo populiarumą ir vartojimo tradicijas įvairiose šalyse. Dalyviai, apžiūrėję Rokiškio grafų drabužių kolekciją, kviečiami sėstis už stalo ir klausytis edukatorės pasakojimo apie arbatos istoriją: jos pradžių pradžią tolimojoje Kinijoje, Rytų išminties lopšyje –Japonijoje, kovą už populiarumą ūkanotoje Anglijoje, virdulio svarbą Rusijos platybėse ir popiečio arbatos romantiką Lietuvos dvaruose, stebėti taisyklingą arbatos paruošimą, dalintis savo patirtimi ir žiniomis apie šį gėrimą, vaišintis arbata ir pyragaičiais, apžiūrėti Rokiškio krašto muziejaus eksponatus, skirtus arbatai ruošti ir patiekti.


Edukacinis užsiėmimas „Kvapnūs maišeliai su baltiškais simboliais“

Programos metu dalyviai susipažins su viena iš seniausių baltiškų simbolių kalba.   Išmoks skaityti ženklus? Ženklų energetinis panaudojimas yra susijęs su daugeliu moralinių-etinių principų, kadangi simbolių galia labai didelė. Senovėje ornamentas reiškė informacijos perdavimą ženklų pagalba. Baltų simboliai dažnai yra sutinkami audinių, margučių raštuose.
Edukacinio užsiėmimo metu dalyviai sužins apie dažniausiai sutinkamus baltų simbolius ir jų reikšmes. Išsirinkę labiausiai patikusį baltišką simbolį, sukurs suvenyrą. Naudodami įvairias grafikos priemones pasigamins vienetinį unikalų maišelį, ant jo nupiešdami išsirinktą baltišką simbolį. Maišelį užpildys kvapniosiomis žolelėmis, užriš pačių rankomis nupinta virvele ir galės padovanoti artimiems žmonėms įvairių švenčių proga. Pertraukėlės metu mokiniai žais judrų žaidimą "Atpažink baltišką simbolį".


Spektaklis „Tas keistas nutikimas šuniui naktį“ – tai Agniaus Jankevičiaus režisuotas spektaklis pagal to paties pavadinimo Marko Haddono romaną. Jame pasakojama detektyvinė istorija, nutikusi penkiolikmečiui berniukui Kristoferiui. Kristoferis Bunas – autizmo spektro sutrikimą turintis vaikinas, pasižymintis išskirtiniu protu – jis be galo atidus detalėms, puikiai išmano matematiką, domisi kosmosu, tačiau sunkiai sugyvena su savo kasdiene aplinka, nemėgsta būti liečiamas, nepasitiki žmonėmis. Vieną naktį, septynios minutės po vidurnakčio, berniukas randa mįslingomis aplinkybėmis užmuštą kaimynės ponios Širs šunį Velingtoną. Pasijutęs kaltinamu dėl šuns žūties, Kristoferis nusprendžia surasti tikrąjį nusikaltėlį, tačiau nė nenutuokia, kur jį nuves šis keistas įvykis.
Spektaklis ugdys moksleivių atsakomybę už savo veiksmus, teisingumo ir atjautos pojūtį, suvokimą apie esminius žmogaus jausmus. Skatins moksleivius pasimokyti iš svetimų ydų ir kovoti su savosiomis.


Vaiduoklių medžioklė Kauno tvirtovės III forte

Edukacija "Vaiduoklių medžioklė” Tai nuotykių ieškotojų išbandymas. Ar teko girdėti, kad forte vis dar vaikšto vaiduoklis, kuris pasirodo tik patiems drąsiausiems? Edukacijos metu ieškosime slapčiausių tunelių, kuriuos aplanko tik drąsiausieji. Išgirsime legendas apie slaptas duris į labirintą, kuris jungia visus Kauno fortus. Ar pavyks surasti išėjimą? Mokinsimes orientuotis tamsiausiuose forto tuneliuose, sužinosite šiurpiausias paslaptis, legendas ir mitus, kuriuos pasakoja vietos gyventojai. Susipažinsime su Lietuvos, Kauno miesto ir Kauno tvirtovės istorija per jos gyvavimo laikotarpį. Pabrėšime istorinę atmintį per mitus ir vietos gyvenotojų pasakojimą užrašytą II pasaulinio karo metų apie įvykį III forte. Istorijos tąsa iš kartos į kartą vyko jau po karo ir buvo išgirsta iš sovietų karininkų, tarnavusių forte. Paranoralius reiškinius bus bandoma pajusti natūraliai dirginant pojūčius ir bandant išsiaiškinti ir įvertinti ar tikrai forte gali vaidentis. Edukacijos trukmė: 90min. Dalyvių skaičius: 10-30


Edukacinė programa „Lino kelias“ skirta lietuvių etninėje kultūroje, tautosakoje bei pasaulio suvokime ypatingą vietą užimančiam augalui - linui. Taip pat pažinčiai su linų auginimo ir apdorojimo tradicijomis, kurios Lietuvoje siekia jau kelis tūkstančius metų, ilgo lino kelio - nuo sėjos iki audimo, pažinimui. Edukacijos metu kaip vaizdinės priemonės naudojami senoviniai linų apdirbimo įrankiai, supažindinama su linų auginimu, rovimu, galvenų nuėmimu, minimu, plūkimu, šukavimu. Edukacijos dalyviai patys gali išbandyti linų apdirbimo darbus.


Pažintinės - kūrybinės dirbtuvės su japonišku konstruktoriumi “LaQ kūrėjas” (nuotolinė+LaQ detalės lieka vaikams))

Pažintinės - kūrybinės dirbtuvės su japonišku konstruktoriumi “LaQ kūrėjas” kviečia užkariauti 2D/3D konstravimo pasaulį ir atrasti neišsemiamas galimybes su japoniško dizaino mokomuoju konstruktoriumi „LaQ“, kuris sukurtas remiantis Japonijos kultūra ir vertybėmis. Jau daugiau nei 20 metų visame pasaulyje švietimo specialistai LaQ pripažįsta tobula mokomąja priemone. Įvadinėje dalyje moksleiviai susipažins su tekančios saulės šalies Japonijos savita kultūra bei inovatyvaus konstruktoriaus atsiradimo istorija. Sužinos kaip LaQ yra susijęs su origami menu, tradicine japoniška architektūra, pakartotinu daiktų panaudojimu, pora žaidimo kauliukų ir dubenėliu UDON makaronų! Praktinėje kultūrinio užsiėmimo dalyje moksleiviai susipažins su konstravimo technikomis ir išmoks konstruoti plokštuminius/ervinius modelius. Kūrybines užduotis vaikai atliks remdamiesi gautomis priemonėmis ir informacija. Siūlome pasirinkti užsiėmimų temas. Ekspedicija po/į 1-2 klasėms: dinozaurų, gyvūnų arba augalų pasaulį; 3-4 klasėms: vabzdžių arba augalų pasaulį; 5-6 klasėms: erdvinius kūnus arba architektūrą. Edukacinėje programoje yra naudojami interaktyvūs mokymo metodai, kurių metu vaikai parodys tiek individualaus, tiek komandinio darbo, projektinės veiklos įgūdžius. Vaikai sužinos ir praktiškai išbandys, kad konstruoti galima ne tik geometrines figūras ir formas, bet ir lietuvių kalbą, dailę, kitus mokomuosius dalykus, praplės pažinimo ribas lavindami regimąją atmintį, gebėjimą sutelkti dėmesį, erdvinį ir kūrybinį mąstymą, vaizduotę ir fantaziją, bei praktiškai taikydami žinias ir gebėjimus kūryboje. Programoje dalyvavę mokiniai gaus "LaQ" kūrėjo diplomą, prisiminimui jiems liks LaQ detalės (iki 60 vnt.) ir sukonstruotas darbelis (SVARBU: prieš nuotolinę edukacinę pamoką į ugdymo įstaigą kiekvienam vaikui bus išsiųsti diplomai ir LaQ detalės konstravimui).


Kultūrinė edukacinė programa - ekskursija „Sėkmės istorija - nepriklausoma Lietuva“ 9-12kl.

Kultūrinės edukacinės programos „Lietuvos nepriklausomybės keliu. Vilnius“ Lietuvos sėkmės istorija, kurią prieš 100 metų
kūrė visi Lietuvos žmonės ir užsienyje gyvenantys lietuviai – mūsų seneliai, proseneliai atvedė Lietuvą į nepriklausomybę.
Daugelis savo šeimose turime dar gyvų prisiminimų apie signatarus, ūkininkus, partizanus, dvasininkus, mokytojus, Pasaulio
teisuolius, Sąjūdžio dalyvius, ar savanorius - jie mūsų herojai. Edukacinės programos tikslas ugdyti pilietišką, sąmoningą ir
laisvą asmenybę, gebančią vertinti svarbiausius Lietuvos istorijos momentus, reikšmingiausius įvykius, didžiausius
pasiekimus ir skaudžiausias netektis kovoje dėl nepriklausomos tėvynės. Edukacinės programos metu mokiniai
supažindinami su lietuvių tautos praeitimi, sudėtingu keliu į valstybės kūrimąsi, kovas dėl nepriklausomybės, svarbiausiomis
asmenybėmis ir jų darbais. Programos metu mokiniai įtraukiami į edukacines, temines užduotis, istorinis pasakojimas
papildomas vizualine medžiaga (signatarų, aktyvių visuomenės veikėjų portretais, senomis nuotraukomis, laikraščių
straipsniais) garsiniais elementais – Astos Krikščiūnaitės atliekama „Birutės arija“. Pagalbinės autentiškos medžiagos
panaudojimas (XX a. pr. nuotraukas, amžininkų prisiminimus, citatas, laikraščius, pirmojo lito kopijas) sukurs mokiniams
artimesnį/asmeniškesnį ryšį su vienais svarbiausių Lietuvos istorijoje įvykių ir asmenybių, bei juos menančiomis Vilniaus
vietomis. Edukacinės programos turinys ir forma pritaikoma pagal amžiaus grupę.


Auksiniai stulpai raudoname lauke buvo Lietuvos didžiojo kunigaikščio Vytauto, Gedimino vaikaičio, herbas, vėliau šis ženklas tapo visos Gediminaičių dinastijos simboliu. XVI a. pradžioje Lietuvos metraštininkai herbo figūrą pavadino stulpais ir priskyrė legendiniam Gediminaičių dinastijos pradininkui Palemonui, atkeliavusiam į Lietuvą iš Italijos. Teodoras Narbutas XIX a. pirmojoje pusėje šį ženklą pavadino Gedimino stulpais, nes manė, kad jį pradėjo naudoti didysis kunigaikštis Gediminas. Manoma, kad Gediminaičių stulpai išsirutuliojo iš nuosavybę žymėjusių ženklų. Ir dabar jis yra vienas iš per šimtmečius išsaugotų Lietuvos valstybės ženklų. Užsiėmimo tikslas – supažindinti su heraldinio ženklo formavimosi raida ir specifika, praplėsti istorinio ir kultūrinio konteksto suvokimą istorinėje aplinkoje. Apie didinguosius Gediminaičius kalbėsimės lankydami išlikusius senųjų pilių mūrus, ieškodami Gediminaičių stulpų senuose kokliuose, monetose ir atkurtose rezidencijos menėse, minutės vaizdo įrašas padės įsiminti Vilniaus miesto įkūrėjo vardą ir įvykių laiką. Edukacijos dirbtuvėse, pasitelkę įgytas žinias ir fantaziją, dalyviai turės galimybę patys pasigaminti  suvenyrą su Gediminaičių stulpais.


Pagėgių savivaldybės Martyno Jankaus muziejus

Tikslas. Supažindinti mokinius su knygrišio amatu.
Uždaviniai.
1.	Susipažinti su knygrišio instrumentais ir priemonėmis.
2.	Įsirišti vieno lanko knygelę.
       3.   Įgytas žinias pritaikyti dekoruojant knygelę.

Užsiėmimo pradžioje mokinius kviečiame į žaidimą/diskusiją, „Kokių paslapčių gali išmokyti knygrišys?“. Kad tai sužinotų, jiems teks savo kailiu patirti knygrišio mokinio sunkumus. Reikės įsiminti šiam amatui reikalingų įrankių pavadinimus ir nesupainioti, kai knygrišys paprašys vieną ar kitą paduoti. Reikės išmokti tiksliai ir greitai lankstyti popieriaus lapus, vaškuoti siūlą. Suprantama, jums kilo dar daugiau klausimų apie knygrišio amatą. Tik atvykę į Pagėgių savivaldybės Martyno Jankaus muziejaus edukacinius užsiėmimus galėsite daug sužinoti ir patirti, išbandyti ir sukurti. Sužinosite iš ko ir kaip buvo rišamos knygos, kokia buvo, dabar yra jų reikšmė ir paskirtis. Sužinosite naujų knygrišystės sąvokų, terminų, susipažinsite su knygrišio įrankiais, pritaikysite juos praktiniame darbe.
 Praktinės užduoties metu įsirišite vieno lanko knygelę. Lavinsime mokinių vaizduotę ir kūrybiškumą mokydami knygos dekoravimo paslapčių. Supažindinsime su autentiškomis auksavimo priemonėmis ir įrankiais. Sudarysime galimybę patiems dekoruoti knygelės  viršelį auksavimo būdu.
Kuo daugiau sužinome, tuo platesni mūsų kūrybiškumo laukai!


Edukacinėje sodyboje „Vėjų fėja“ sutiksime Jus su daina ir jaukiai prie židinio kalbėsime apie baltų ženklus, išaustus drobėse, išraižytus molio puodynėse, iškaltus žalvaryje, akmenyje. Mėginsime suprasti senųjų simbolių prasmes ir senąją lietuvių pasaulėžiūrą. Susipažinsime su mitologinėmis būtybėmis ir jų atspindžiu ženkluose. O patį linksmiausią Kauką pasikviesime draugauti ir kartu dalyvausime žaidimuose, spėlionėse, pasivaržymuose. Visi pasigaminsime sau medinuką su baltiškais raštais. Pasidalinsime komandomis ir surengsime smagias ženklų ieškojimo varžybas. Vaišinsimės šeimininkės arbata ir smagiai bendrausime.


Šių mokymų metu mokiniai trumpai supažindinami su floristo specialybe, jos ypatumais, darbo įrankiais ir istorija. Paaiškinami puokštės ir kompozicijos apibrėžimai, skirtumai, tai įtvirtinama apžiūrint pavyzdžius. Nagrinėjami paralelinės kompozicijos kūrimo būdai, dizaino principai. Kūrybinio proceso metu pagal metų laiką ar šventes iš tinkamų gamtinių medžiagų bei priedų mokiniai sukuria paralelinę kompoziciją. Ją pasilieka sau.


„Riteriai LDK: Viduramžiai ir Riterių kovos

Edukacinė programa supažindins moksleivius su XIV – XV amžių karyba, leis gyvai pažvelgti į riterių kasdienybę ir jų karo meną. Programa pagilins moksleivių žinias apie Vytauto Didžiojo laikais susiformavusį LDK riterijos luomą, kuris savo visuomenine padėtimi ir funkcijomis niekuo nesiskyrė nuo Vakarų Europos riterijos. Programoje dalyvaujantys riteriai - kryžiuotis ir LDK bajoras - įkurs tikrą mažą viduramžišką karo stovyklą: pastatys ekspozicijos stendus su viduramžiškais ginklais ir šarvuote, iškels heraldines riterių vėliavas. Visi ekspozicijoje naudojami ginklai, skydai, šarvai ir vėliavos – vaizduojamojo laikotarpio autentiškos rekonstrukcijos, tiksliai atkuriančios XIV-XV amžiaus originalus. Teatralizuotos edukacinės programos metu riteriai papasakos apie riterių kasdienybę, pareigas ir teises, supažindins moksleivius su viduramžiškų ginklų valdymo ir kautynių technika, išsamiai papasakos apie kiekvieno ginklo panaudojimo ypatumus. Programos metu moksleiviai ne tik klausysis riterių pasakojimo, tačiau ir patys aktyviai dalyvaus edukacinėje programoje – matuosis šalmus ir šarvuotę, ims į rankas įvairius ginklus ir skydus, galės pajausti ginklų svorį. Moksleiviai taip pat bus įtraukti į riteriškus žaidimus, leidžiančius lengviau suprasti XIV-XV amžiaus kario kasdienybę. Edukacinė programa sudaryta taip, kad moksleiviai įdomiai ir gyvai būtų supažindinti su viduramžiais gyvavusiu riterijos luomu, jų kasdienybe, karo menu ir kartu per savo asmeninį patyrimą moksleiviai galėtų susiformuoti autentiškesnį istorinį vaizdinį apie viduramžių laikotarpį. Edukacinės programos turinys ir metodai, remiantis Bendrosiomis programomis yra pritaikyti 1 – 4 kl. , 5 – 8 kl. ir 9 – 12 kl. mokiniams. Paslauga atliepia 2023 m. valstybės minimą sukaktį „Vilnius 700“.


Edukaciniame užsiėmime „Stebuklinga druskos galia“ bus galimybė pasigaminti magišką - gydomąjį druskos maišelį. Senolių išmintis sako: nepažinsi žmogaus, kol pūdo druskos kartu su juo nesuvalgysi. Kada žmogus pažino druską? Kokia jos istorija? Kas pasikeitė, druskai tapus jo gyvenimo dalimi? Druskos, kaip ir žmonijos, istorijos paslaptis sužinosite edukacijos „Stebuklinga druskos galia“ metu, išgirsite įvairių įdomybių, net stebuklų, pasidarysite gydomųjų galių turinčių maišelių, kurie ne tik pagydys ar apsaugos „nuo blogos akies“ ateityje, bet ir bus puikus prisiminimas apie apsilankymą Druskininkų miesto muziejuje.


Kas yra geras miestas? Kas jame turi būti? Kaip miesto valdžia nusprendžia kas yra būtina mieste? Kuo miestas skiriasi nuo kaimo vietovės? Kokias paslaugas savo gyventojams teikia miestas? Ar miestai keičiasi? Kokie buvo prieš 100 metų, kokie yra dabar ir kokiame mieste tu norėtum gyventi? Sukurk savo ateities miestą su LEGO ir OZOBOT robotukais ir išbandyk miesto architekto profesiją. Šis užsiėmimas praplės vaikų kultūrinį sąmoningumą kartu lavins 21 amžiaus įgūdžius: bendradarbiavimas, komunikacija, kūrybingumas, kritinis mąstymas ir problemų sprendimas.


Tai kas pirma – kiaušinis, višta ar visgi dinozauras? Ar tikrai manote, kad žinote atsakymą į šį seniai sklandomą klausimą? Siūlome užsisakyti edukaciją „Kiaušinis, dinozauras ir višta – kas čia bendro?“ ir kartu leistis kelionei laiku prieš milijonus metų. Edukacijos metu vaikai sužinos apie evoliucijos kaitą, apie vištų protėvius – dinozaurus, apie archeologinį paveldą. Užsiėmimo metu bus pateikti šešios dinozaurų savybės snaudžiančios vištų genuose, kaip mokslininkai teigia – vištos genome vis dar tebėra daug dinozauro DNR. Tad vaikams pateikiama ne tik sausa istorija apie pasaulio formavimą ir tuo metu egzistavusius gyvius, bet ir įdomūs faktai, kurie suteikia vaikams pažinimo džiaugsmą, sąmoningumą ir kūrybingumą. Faktai pateikiami vaikų kalba, kaip pavyzdžiui – dinozauro smegenys buvo riešuto dydžio ir jie nebuvo labai protingi, arba kad rijo akmenis, norėdami suvirškinti maistą skrandyje, ar kad dantys buvo banano dydžio. Keliausime kartu į praeitį – į triaso, juros bei kreidos periodus ir susitiksime įspūdingiausius priešistorės dinozaurus, augalus ir gyvūnus. Tyrinėsime priešistorinį pasaulį per potyrius, per vaizduotę ir praktinius užsiėmimus. Archeologinis paveldas mums suteikia galimybę susipažinti su žemėje paslėptais lobiais, vienas iš jų – suakmenėjusiais dinozaurų kiaušiniais, kurie įrodo, kad ir didieji mūsų ropliai – dinozaurai dėjo kiaušinius. Užsiėmimo metu moksleiviai skaptuos kiaušinius, ieškos dinozaurų embrionų. Darbas reikalauja kruopštumo, atsakomybės ir kūrybos. Taip pat užsiėmimo metu pastebimas nuostabus mokinių betarpiškas padėjimas savo draugams – kam nesiseka, padėti, ar kartu pasiekti norimą rezultatą. Didžiausia paskata – kad atrastą embrioną, vaikai gali parsinešti namo, parodyti tėveliams tos dienos pasiekimą. Nesustokime ieškoti, nes vis dar galime atrasti naujus istorinius Žemės lobius.


Lietuvos laukiniai gyvūnai (išvažiuojamoji edukacija)

Išvažiuojamoji edukacinė programa „Lietuvos laukiniai gyvūnai“ kviečia į kelionę, kurios metu pažinsite patiklius ir draugiškus, plėšrius ir pavojingus, unikalius Lietuvos krašto gyvūnus. Kaip ir kituose pasaulio kraštuose, taip ir Lietuvoje, vienos rūšys yra paplitusios labiau, kitos sutinkamos rečiau, ar visai retai. Edukacijos metu galėsite „pavartyti“ Lietuvos Raudonosios knygos puslapius, atrasti ir pažinti rūšis, kurios be globos, apsaugos ir žmogaus pagalbos gali išnykti. Sužinosite apie nedraugiškas – invazinės rūšis Lietuvoje. Tyrinėsite, analizuosite ir diskutuosite apie grėsmes ir pavojus kylančius, labiausiai pažeidžiamiems, mūsų krašto gyvūnams.


Nors Charles Baudelaire ir rašė, kad menas turi būti kasdieniškas, tačiau frazė „Ar tai menas?“ dažnai nuskamba galerijose ir muziejuose, kuomet susiduriame su modernaus ir šiuolaikinio meno kūriniais, kurių perskaitymas gali būti komplikuotas. Edukacijos metu nirsime į tirštą XX amžiaus modernybę ir bandysime ją perprasti, susipažindami su pagrindiniais modernaus meno kūrėjais, filosofais ir jų tezėmis apie meną, kurios daro įtaką ir dabarties menininkams.
Daug dėmesio skirsime kontekstams, istorinėms aplinkybėms, biografijoms, tad ši edukacija puikiai tinka integruotoms pamokoms, gali būti derinama su mokymosi turiniu ir tikslais.


Žmogus ir gamta – natūralūs ir mūsų sukelti pavojai (Nuotolinė paslauga)

Kviečiame į paskaitą, kurioje susipažinsime su unikalia mūsų planeta. Žemė yra unikali dėl joje egzistuojančio skysto vandens, gyvybės ir protingos civilizacijos. Kokie pavojai slypi gamtiniuose procesuose, kaip jie nulemia kultūrinę ir civilizacinę raidą bei kaip šie pokyčiai gali vykti ateityje? Kokį pavojų kelia žmogaus veikla, o gal kažkur mes ją pervertiname? Štai šiuos svarbius reiškinius aptarsime nuotolinėje paskaitoje. Siekiame, kad auganti karta nenutoltų nuo gamtos, suprastų ir išmoktų vertinti ją bei joje vykstančius reiškinius, domėtųsi savo aplinka, ištekliais, rūpintųsi jų išsaugojimu. Nuo to priklauso ir viso pasaulio kultūriniai pokyčiai.


Susipažinkite su lėlių istorija, lėlių teatro istorija, lėlių tipais. Susikurkime valdomą lėlę iš gamtinių medžiagų Išmokime valdyti savo pasigamintą Miško lėlę.